ڕێژەی ٦،٩٨٪ی پلە کارگێڕییەکانی هەرێمی کوردستان لەلایەن ژنەوە بەڕێوە دەبرێن\nڕێبەری دامەزراوە گشتییەکانی هەرێمی کوردستان لەلایەن دەستەی دەستپاکی ئامادە کراوە، زانیارییەکان لەبارەی سەرجەم وەزارەت و بەڕێوەبەرایەتییە گشتییەکانی ناو دیوانی وەزارەتەکان و زانیارییەکانی تایبەت بە فەرمانگەکانی نەبەستراو بە وەزارەتەکان لەخۆدەگرێت. ڕێبەرەکە بەشێوەیەکی گشتی زانیاریی لەبارەی ٣٧ دامەزراوەی گشتی لەخۆدەگرێت بە پەرلەمانی کوردستان و ئەنجوومەنی دادوەرییەوە.لەکۆی سێ هەزار و ٢٠١ پلەی کارگێڕی و بەڕێوەبردن لە ئەنجوومەنی وەزیران تا دەگات بە پلەکانی کارگێڕی و بەڕێوەبردن لە حکوومەتی خۆجێیی لە پارێزگا و دەڤەرە جیاجیاکانی کوردستان دا، بەپێی ئەم بەدواداچوونەی "ڕێگای کوردستان" تەنیا ٢٢٢ پلەی کارگێڕی و بەڕێوەبردن لەلایەن ژنانەوە پڕ کراونەتەوە و بەوەش ڕێژەی ژنان لە پلەکانی کارگێڕی و بەڕێوەبردن لە چوارچێوەی دەسەڵاتی جێبەجێکردن لە هەرێمی کوردستان دا، بەڕێژەی ٦،٩٤٪ پێک دێنێت، ئەوە لەکاتێکدا کە تەنیا بەڕێژەی ١،٥٦٪ی یەکە کارگێڕییەکان لەسەر ئاستی هەرسێ پارێزگای هەولێر، دهۆک و سلێمانی لەلایەن ژنانەوە بەڕێوە دەبردێن.\nپەرلەمانی کوردستان و ئەنجوومەنی دادوەری\nبە ئەندامانی دەستەی سەرۆکایەتی و بەرپرسانی نووسینگەکانی لە پارێزگا و دەڤەرە جیاجیاکاندا، ١١ پلەی تایبەت هەیە، تەنیا یەک پلە لەلایەن ژنانەوە پڕ کراوەتەوە کە پلەی سکرتێری پەرلەمانی کوردستانە. هەر ١٠ پلەکەی دیکە کە لە سەرۆک و جێگری سەرۆکی پەرلەمان، بەڕێوەبەری گشتی دیوانی پەرلەمان و حەوت نووسینگەی پەرلەمان پێکدێت، لەلایەن نێرینەوە پڕ کراوەتەوە.\nهەرچی پەیوەندی بە ئەنجوومەنی دادوەری و دادگەکانی هەرێمی کوردستانەوە هەبێت، ٥٣ پلەی بەڕێوەبردن لەخۆدەگرێت کە دابەش دەبێتە سەر سەرۆکی ئەنجوومەنی دادوەریی و سەرۆکی دادگەکان، لەکۆی هەر ٥٣ پلەدا، تەنیا چوار پلە لەلایەن ژنەوە پڕ کراوەتەوە کە دادوەرانی ژن سەرۆکایەتی چوار دادگەی بەرایی لە شارۆچکەکانی شەقڵاوە، مێرگەسوور، حاجیاوا و قەسرۆک دەکەن. بەو پێیە بەڕێژەی تەنیا ٧،٥٥٪ی پلەکانی پێوەست بە ئەنجوومەنی دادوەری و دادگەکان لەلایەن ژنەوە بەڕێوە دەبردرێن.\nسەرۆکایەتی ئەنجوومەنی وەزیران\nجگە لە سەرۆک وەزیران و جێگرەکەی کە لە ڕەگەزی نێرینەن، هەروەک سکرتێری ئەنجوومەنی وەزیران و بەڕێوەبەری گشتی دیوان و .. هتد لە ڕێبەرەکەی دەستەی دەستپاکییدا ئاماژەیان بۆ نەکراوە و ئەوانیش لە ڕەگەزی نێرینەن. لەکاتێکدا لەکۆی سەرۆکی هەر پێنج فەرمانگەی بەدواداچوونی پرۆژەکان، کاروباری خانمان، تەکنۆلۆژیای زانیاری، فەرمانگەی بەدواداچوونی دهۆک و سلێمانی، تەنیا یەکێک لە سەرۆک فەرمانگەکان لە ڕەگەزی مێینەیە.\nلەکۆی ٦٣٣ پلەی جیاجیا کە لە بەڕێوەبەرایەتی گشتی دیوانی وەزارەتی ناوخۆ تا بە بەڕێوەبەرایەتییە گشتییەکانی پارێزگاکان و بەڕێوەبەرانی فەرمانگە و بنکەکانی پۆلیسی ناوخۆ، پۆلیسی نەهێشتنی تاوان و پۆلیسی بەرگری شارستانی و ... هتد دەگرێتەوە، هیچ مێینەیەک لە پلەی بەڕێوەبردندا نییە.\nتێبینی دەکرێت بەڕێوەبەرایەتییەکی گشتی وەک بەڕێوەبەرایەتی بەرەنگاربوونەوەی توندوتیژی خێزانی لەچوارچێوەی ڕێبەرەکەی دەستەی دەستپاکی ئاماژەی بۆ نەکراوە، لەکاتێکدا بەڕێوەبەرایەتییەکە بەڕێوەبەرێکی ژنی هەیە و لەخوار ئەو بەڕێوەبەرایەتییە گشتییەشدا چەند بەڕێوەبەرایەتی و بنکەی دیکە هەن کە بەشێکیان لەلایەن ژنانەوە بەڕێوە دەبردرێن.\nبەڕەچاوکردنی ئەو ڕاستییەش، ئامادەیی ژنان لە چوارچێوەی وەزارەتی ناوخۆ و بەڕێوەبەرایەتییەکاندا، لە نزمترین ئاستدا دەبێت بەراورد بە وەزارەتەکانی دیکە.\nلە کۆی ١٣٩ پلەی کارگێڕی و بەڕێوەبردن کە لە دیوانی وەزارەتی پەروەردە تا بەڕێوەبەرە گشتییەکانی پەروەردە لە پارێزگاکان و بەڕێوەبەرانی پەیمانگەکان شۆڕ دەبێتەوە. تەنیا چوار پلەی کارگێڕی و بەڕێوەبردن لەلایەن ژنانەوە پڕ کراونەتەوە. لەسەر ئەو بنەمایە تەنیا بەڕێژەی ٢،٨٨٪ی پلەکان لە وەزارەتی پەروەردە لەلایەن ژنانەوە بەڕێوە دەبردرێن.\nلەکاتێکدا کە داتاکانی خودی وەزارەتەکە ڕوونی دەکەنەوە زۆرینەی مامۆستا و فەرمانبەرانی پەروەردە لە ڕەگەزی مێنەن، بەڵام تەنانەت لە ئاستی بەڕێوەبەرانی قوتابخانەکانیشدا، کەمترین ڕێژەی بەڕێوەبەران بەر ژنان دەکەوێت.\nلەکۆی ٨٣٣ پلەی کارگێڕی و بەڕێوەبردن، کە دابەش دەبێتە سەر بەڕێوەبەرە گشتییەکانی ناو وەزارەت و دەرەوەی وەزارەت، لەپاڵ بەڕێوەبەرانی نەخۆشخانە و سەنتەر و بنکە و مەڵبەندە تەندروستییەکان، تەنیا ٩٤ پلە لەلایەن ژنان پڕ کراوەتەوە. لەسەر ئەو بنەمایە بەڕێژەی ١١،٢٨٪ی پلەکانی کارگێڕی لە چوارچێوەی وەزارەتی تەندروستی لەلایەن ژنەوە بەڕێوە دەبردرێن.\nتێبینی دەکرێت بە زۆرینەی هەرە زۆری پلەکانی ژنان لە وەزارەتی تەندروستی دا، لە بەڕێوەبەرانی بنکە تەندروستییەکان پێک دێت، لەکاتێکدا تەنیا یەک بەرێوەبەری گشتی لەناو وەزارەت کە بەڕێوەبەری گشتی پلانە، لەلایەن ژنەوە پڕ کراوەتەوە. بەو شێوەیە لە ئاستی پلەکانی بەڕێوەبردندا، پلەکانی خوارەوە بەر ژنان کەوتوون.\nڕێبەرەکەی دەستەی دەستپاکی لە هەرێمی کوردستان بەگشتی ٥٤ پلەی کارگێڕی و بەڕێوەبردنی لە وەزارەتی کارەبای حکوومەتی هەرێمی کوردستان تۆمار کردووە. کە بە سەر یەک پلەی وەزیر و نۆ بەڕێوەبەرایەتی گشتی و ٤٤ بەڕێوەبەر دابەش دەبێت. لەکۆی هەموو پلەکانی کارگێڕی و بەڕێوەبردندا لە چوارچێوەی وەزارەتی کارەبادا، تەنیا پلەیەک لەلایەن ژنەوە پڕ کراوەتەوە کە پلەی بەڕێوەبەری دابەشکردنی کارەبای کفرییە. ئەوە سەرەڕای ئەوەی کە جگە لە چوارچێوەی بەڕێوەبەرایەتییەکاندا، دەیان بنکەی کارەبا هەیە لەسەر ئاستی شار و شارۆچکە و شارەدێیەکاندا، بەڵام لە ڕووپێوییەکەی دەستەی دەستپاکی دا، ئاماژەیان بۆ نەکراوە. بەپێی ئەو داتایەی لە ڕووپێوییەکەدا هاتووە، بەڕێژەی ٢،٢٧٪ی پلەکانی وەزارەتی کارەبا لەلایەن ژنانەوە بەڕێوە دەبردرێن.\nلە ڕاپۆرتەکەی دەستەی دەستپاکی دا، ئاماژە بە ٢١٩ پلەی کارگێڕی و بەڕێوەبردن لە چوارچێوەی وەزارەتی دارایی و ئابووری حکوومەتی هەرێمی کوردستان کراوە. کە لە بریکاری وەزارەت تا بەڕێوەبەرە گشتییەکان و بەڕێوەبەرایەتییەکان و بانکەکان شۆڕ دەگرێتەوە.\nبەدیاریکراوی ٤٠ لە پلەکانی کارگێڕی و بەڕێوەبردن لەلایەن ژنانەوە پڕ کراونەتەوە، کە بەزۆرینەی هەر زۆری پلەکان بەڕێوەبەرانی بانکەکان پێک دێنن. بەو شێوەیە بەڕێژەی ١٨،٢٨٪ی پلەکانی چوارچێوەی وەزارەتی دارایی و ئابووری لەلایەن ژنانەوە بەڕێوە دەبردرێن.\nداتاکانی دەستەی دەستپاکی تەنیا دامەزراوە زانکۆییەکان و سەنتەر و ئەنجوومەنەکانی پزیشکی دەگرێتەوە و پێکهاتەی وەزارەتی خوێندنی باڵا و توێژینەوەی زانستی، لەوەی پێوەستە بە بەڕێوەبەرایەتییە گشتییەکانی ناو بازنەی دیوانی وەزارەت، ناگرێتەوە. ڕووپێوییەکە لەو چوارچێوەیەدا ٤٤ پلەی کارگێڕی و بەڕێوەبردنی تۆمار کردووە. تەنیا دوو لە پلەکان لەلایەن ژنەوە بەڕێوەدەبرێن. لەسەر ئەو بنەمایە بەڕێژەی ٤،٥٥٪ی پلەکانی ئەو وەزارەتە لەلایەن ژنانەوە بەڕێوە دەبردرێن.\nداتاکانی دەستەی دەستپاکی ئاماژە بە ٢٦٣ پلەی کارگێڕی و بەڕێوەبردن لە چوارچێوەی وەزارەتی شارەوانی و گەشتوگوزار دەدەن لە بەڕێوەبەرایەتی گشتی دیوان تا دەگات بە بەڕێوەبەرایەتی و دەستە و فەرمانگەکان.\nوێڕای ئەوەی دەستەی دەستپاکی ئاماژەی بە پلەی وەزیر نەکردووە، بەڵام وەزارەتی شارەوانی و گەشتوگوزار، تەنیا وەزارەتێکە لە کابینەی ئێستەی حکوومەتی هەرێمی کوردستان دا، کە وەزیرەکەی ژن بێت.\nلەکۆی هەموو پلەکانی کارگێڕی و بەڕێوەبردن کە لە ڕووپێوییەکەدا ئاماژەیان بۆ کراوە، تەنیا ١٢ پلە لەلایەن ژنانەوە پڕ کراونەتەوە. هەرچەند وەزارەتی شارەوانی و گەشتوگوزار تاکە وەزارەتە لە کابینەی هەشتەمی حکوومەتی هەرێمدا کە وەزیرەکەی ژن بێت، بەڵام تەنیا بەڕێژەی ٤،٥٦٪ی پلە کارگێڕییەکانی لەلان ژنەوە بەڕێوە دەبردرێن.\nدەستەی دەستپاکی ئاماژەی بە ٣٣٥ پلەی کارگێڕی و بەڕێوەبردن لە چوارچێوەی وەزارەتی کشتوکاڵ و سەرچاوەکانی ئاو کردووە. لە بەڕێوەبەرایەتییە گشتییەکان، بەڕێوەبەرایەتی، فەرمانگە، بەش و بنکە و .. هتد پێک دێن.\n١٣ لە پلەکان لە لایەن ژنەوە پڕ کراونەتەوە، بەڵام هیچ کام لە پلەکان لە ئاستی بەڕێوەبەرایەتییە گشتییەکاندا نین و زیاتر لە بنکە و فەرمانگەکاندا چڕ بوونەتەوە.\nلەسەر ئەو بنەمایە بەڕێژەی ٣،٨٨٪ی پلە کارگێڕییەکانی وەزارەتی کشتوکاڵ و سەرچاوەکانی ئاو لەلایەن ژنەوە بەڕێوە دەبردرێن.\nلەکۆی ٥٢ پلەی کارگێڕی و بەڕێوەبردن لە چوارچێوەی وەزارەتی داد، تەنیا سێ لە پلەکان لەلایەن ژنەوە پڕ کراونەتەوە. بەو شێوەیە تەنیا بەڕێژەی ٥،٧٧٪ی پلە کارگێڕییەکانی وەزارەتی داد لەلایەن ژنەوە بەڕێوە دەبردرێن.\nلەکۆی ٢٩ پلەی کارگێڕی و بەڕێوەبردن لە وەزارەتی پلاندنان، کە لە ڕاپۆرتەکەی دەستەی دەستپاکی ئاماژەیان بۆ کراوە، هیچ پلەیەک لەلایەن ژنەوە پڕ نەکراوەتەوە. بەو شێوەیە بەڕێژەی ١٠٠٪ی پلە کارگێڕییەکانی وەزارەتی داد لەلایەن نێرینەوە بەڕێوە دەبردێن.\nوەزارەتی کاروباری شەهیدان و ئەنفالکراون\nلەکۆی ٢٨ پلەی کارگێڕی و بەڕێوەبردن لە چوارچێوەی وەزارەتی کاروباری شەهیدان و ئەنفالکراوان دا، تەنیا یەک پلەیش لەلایەن ژنەوە پڕ نەکراوەتەوە. بەو شێوەیە بەڕێژەی ١٠٠٪ی پلە کارگێڕییەکانی وەزارەتی کاروباری شەهیدان و ئەنفالکراون لەلایەن نێرینەوە بەڕێوە دەبردرێن، ئەو ڕێژەیەش هاوشێوەیە لەگەڵ وەزارەتی داد لەڕووی نائامادەیی مێینە لە پلە کارگێڕییەکاندا.\nلەکۆی ٣٧ پلەی کارگێڕی و بەڕێوەبردن هیچ پلەیەک لەلایەن ژنەوە پڕ نەکراوەتەوە. کەواتە بەڕێژەی ١٠٠٪ی پلە کارگێڕییەکانی وەزارەتی ئەوقاف و کاروباری ئاینی لەلایەن نێرینەوە بەڕێوە دەبردرێن، هاوشێوەی هەردوو وەزارەتی داد و کاروباری شەهیدان.\nلەکۆی ٩٥ پلەی کارگێڕی و بەڕێوەبردن تەنیا ٢٦ پلە لەلایەن ژنەوە پڕ کراونەتەوە، ئەو ژمارەیە بەگشتی بنکە و بەڕێوەبەرایەتییەکانی تایبەت بە داڵدەدانی ژنان و بنکە و ناوەندەکانی تایبەت بە کەمئەندامان و دایەنگەکانی منداڵان ...هتد لەخۆدەگرێت. بەو شێوەیە بەڕێژەی ٢٧،٣٧٪ی پلە کارگێڕییەکانی وەزارەتی کار و کاروباری کۆمەڵایەتی لەلایەن مێینەوە بەڕێوە دەبردرێن، سەرەڕای ئەوەی کە ئەو پلە کارگێڕییانە بنکەکانی پێوەست بە داڵدەدانی ژنان یان دایەنگەکان و ... هتد دەگرنەوە.\nلەکۆی ٨٨ پلەی کارگێڕی و بەڕێوەبردن، تەنیا هەشت لە پلەکان لەلایەن ژنەوە پڕ کراونەتەوە، لە یەکێکیان پلەی وەزیرە بە وەکالەت و تەنیا یەک بەڕێوەبەرایەتی گشتی و تەواوی پلەکانی دیکە لە بەڕێوەبەرانی نووسینگە کورت دەبنەوە. بەو حالەیشەوە بەڕێژەی ٩،٠٩٪ی پلە کارگێڕییەکانی وەزارەتی گواستنەوە و گەیاندن لەلایەن ژنەوە بەڕێوە دەبردرێن، بە ڕەچاوکردنی ئەو ڕاستییەش کە پلە کارگێڕییەکان لە ئاستی باڵادا نین.\nتەنیا ١٣ پلەی کارگێڕی و بەڕێوەبردن لەچوارچێوەی وەزارەتی ڕۆشنبیری و لاوان وەرگیراوە. هیچ پلەیەک لەلایەن ژنەوە پڕ نەکراوەتەوە. کەواتە بەڕێژەی ١٠٠٪ی پلە کارگێڕییەکان لەلایەن پیاوانەوە بەڕێوە دەبردرێن و لەو ڕووەوە وەزارەتی ڕۆشنبیری و لاوان هاوشانە لەگەڵ وەزارەتەکانی داد، ئەوقاف و کاروباری شەهیدان و ئەنفالکراوان.\nتەنیا ٣٨ پلەی کارگێڕی و بەڕێوەبردن خراوەتە ڕوو، تەنیا سێ لە پلەکان لەلایەن ژنەوە پڕ کراونەتەوە. کەواتە بەڕێژەی ٧،٨٩٪ی پلە کارگێڕییەکانی وەزارەتەکە لەلایەن ژنانەوە بەڕێوە دەبردرێن، بەڵام ئەگەر پلەکانی دیکە زیاد بکرێن کە لەو ڕاپۆرتەدا ئاماژەیان بۆ نەکراوە، بەدڵنیاییەوە گۆڕانکاری بەسەر ڕێژەکەدا دێت،\nلەکۆی ١٠ پلەی کارگێڕی و بەڕێوەبردن، هیچ پلەیەک لەلایەن ژنەوە پڕ نەکراوەتەوە. بەوەش بەڕێژەی ١٠٠٪ی پلە کارگێڕییەکانی وەزارەتی سامانە سروشتییەکان لەلایەن نێرینەوە بەڕێوە دەبردرێن، بەوەش وەزارەتی سامانە سروشتییەکان دەچێتە ڕیزی ئەو وەزارەتانەی کە تیایاندا هیچ ژنێک لە پلەی کارگێڕی و بەڕێوەبردندا نییە.\nلەکۆی ٧٠ پلەی کارگێڕی و بەڕێوەبردن، تەنیا پێنج پلە لەلایەن ژنەوە پڕ کراوەتەوە. کە هیچ کام لە پلەکان پلەی باڵا نین و لە بەڕێوەبەرانی بنکەکاندا چڕ بوونەتەوە. بە ڕەچاوکردنی ئەو ڕاستییەش کە ژنان لە پلە باڵاکاندا نین، هێشتا بەڕێژەی ٧،١٤٪ی پلە کارگێڕییەکان لەلایەن ژنەوە بەڕێوە دەبردرێن.\nئامادەیی ژن لە پلە کارگێڕییەکانی دەستە سەربەخۆکاندا\nداتاکانی دەستەی دەستپاکی زانیارییەکانی چەند دەستەیەکی سەربەخۆ لەخۆدەگرن، لەناویاندا خودی دەستەی دەستپاکی کە تەنیا شەش پلەی کارگێڕی و بەڕێوەبردن تیایدا خراوەتە ڕوو، کە چوار پلەیان لەلایەن ژنەوە بەڕێوە دەبردرێن، سەرەڕای ئەوەی یەکێک لە پلەکان بە وەکالەت پڕ کراوەتەوە. بەوەش بەڕێژەی ٦٦،٦٧٪ی پلە کارگێڕییەکانی دەستەی دەستپاکی لەلایەن مێینەوە بەڕێوە دەبردرێن.\nهەروەک لەکۆی حەوت پلەی کارگێڕی و بەڕێوەبردن لە دیوانی چاودێری دارایی و سەرجەمیان لەلایەن پیاوانەوە بەڕێوە دەبردرێن. لە دەستەی وەبەرهێنانیشدا لەکۆی چوار پلەی کارگێڕی و بەڕێوەبردن کە لە سەرۆکی دەستە، بەڕێوەبەرەکانی گشتی هەولێر، دهۆک و سلێمانی پێک دێت، هیچ پلەیەک لەلایەن ژنەوە پڕ نەکراوەتەوە. هەروەک لە دەستەی پاراستن و چاککردنی ژینگە، لەکۆی شەش پلەدا، هیچ پلەیەک لەلایەن ژنەوە پڕ نەکراوەتەوە. هەردوو دەستەی ناوچە کوردستانییەکان و دەزگەی گشتی مین کە یەکەمیان نۆ پلەی کارگێڕی و بەڕێوەبردن و دووەمیان حەوت پلەی کارگێڕی و بەڕێوەبردن لەخۆدەگرێت، هیچ پلەیەک لەلایەن مێینەوە پڕ نەکراوەتەوە.\nهەروەک لە دەستەی باڵای سەربەخۆی مافی مرۆڤ دا، لەکۆی ١٣ پلەی کارگێڕی و بەڕێوەبردن، تەنیا دوو پلە لەلایەن ژنانەوە پڕ کراونەتەوە و لە کۆمسیۆنی سەربەخۆی هەڵبژاردن و ڕاپرسیشدا، لەکۆی ٢٣ پلەی کارگێڕی و بەڕێوەبردن دا، تەنیا یەک پلە لەلایەن ژن و لە فەرمانگەی کاروباری دەرەوەشدا، لەکۆی ١٣ پلەی کارگێڕی و بەڕێوەبردندا، تەنیا یەک پلە لەلایەن ژنەوە پڕ کراوەتەوە.\nبەو شێوەیە لەکۆی ٨٨ پلەی کارگێڕی و بەڕێوەبردن لە چوارچێوەی دەستە سەربەخۆکانی هەرێمی کوردستان بە فەرمانگەی پەیوەندییەکانی دەرەوەش، تەنیا هەشت پلە لەلایەن ژنەوە بەڕێوە دەبردرێن، ئەوەش ڕێژەی ٩،٠٩٪ی کۆی گشتی پلەکانی کارگێڕی و بەڕێوەبردن لەسەر ئاستی هەموو دەستە سەربەخۆیەکان دەکات کە لەلایەن مێینەوە بەڕێوە دەبردرێن.\nژن لە یەکە کارگێڕییەکانی پارێزگاکاندا\nبەڕێوەبردنی یەکە کارگێڕییەکان؛ پلەکانی پارێزگار، قایمقام، بەڕێوەبەرانی شارۆچکە و شارەدێیەکان دەگرێتەوە. لەو چوارچێوەیەدا و لەکۆی ٦٢ پلەی کارگێڕی و بەڕێوەبردن لە سنووری پارێزگای هەولێردا، تەنیا دوو پلە لەلایەن ژنەوە پڕ کراوەتەوە. کەواتە ٣،٢٣٪ی یەکە کارگێڕییەکانی سنووری پارێزگای هەولێر لەلایەن مێینەوە بەڕێوە دەبردرێن. لەسەر ئاستی پارێزگای سلێمانیشدا، لەکۆی ٣٥ پلەی کارگێڕی و بەڕێوەبردندا، هیچ پلەیەک لەلایەن ژنەوە پڕ نەکراوەتەوە و لە ئاستی پارێزگای دهۆکیشدا لە کۆی ٣١ پلەی کارگێڕی و بەڕێوەبردندا، هیچ پلەیەک لە لایەن ژنەوە پڕ نەکراوەتەوە. بەو شێوەیە لەکۆی ١٢٨ پلەی کارگێڕی و بەڕێوەبردن لەسەر ئاستی یەکە کارگێڕییەکانی هەرێمی کوردستان دا، تەنیا دوو پلە لەلایەن ژنەوە پڕ کراوتەوە و بەوەش بەڕێژەی تەنیا ١٥٦٪ی یەکە کارگێڕییەکان لەسەر ئاستی هەرسێ پارێزگای هەولێر، دهۆک و سلێمانی لەلایەن ژنەوە بەڕێوە دەبردێن.\nوەک دەردەکەوێت، یەکە کارگێڕییەکانی پارێزگای هەڵەبجە و یەکە کارگێڕییەکانی گەرمیان و ڕاپەڕین ڕووماڵ نەکراوە، سەرەڕای هەبوونی یەک تا دوو یەکەی کارگێڕی لە گەرمیان و هەڵەبجە و ڕاپەڕین دا کە لەلایەن ژنەوە بەڕێوە دەبردرێن، کۆی پلەکانی دیکە بۆ نێرینە یەکلابوونەتەوە، کە ئەگەر هەموو ئەو یەکە کارگێڕییانە بخرێتە سەر ئامارەکە، ئەوە ڕێژەی ژن لە بەڕێوەبردنی یەکە کارگێڕییەکاندا لە کورتی بدات، هەڵناکشێت.


\tMesud Mohammad Celîzade\nسەرەتا\tکتێب\tگوتار\tدەستنووس\tنامە\tبەرهەمی عارەبی\tپەیوەندی\tفۆتۆ\tدۆزەر\nمەسعوود محەمەد جەلیزادە ساڵی 1919 لە کۆیەی باشووری کوردستان هاتۆتە دونیا و ڕۆژی 1 ی نیسانی ساڵی 2002 لە شاری هەولێر، دواکۆچی کرد.\nمەسعوود جەلیزادە مرۆڤێکی حەقپەرستی، مرۆڤدۆستی کوردستانپەروەر، لە بواری فیکر، مێژوو، زمان، ئەدەب و جڤاکناسیدا بە کوردی و عارەبی بەرهەمی شاکاری هەیە. نووسینەکانی نووسەر لە هەردوو ڕووی ڕووخسار و ناوەڕۆکەوە سەنگ و پلەیان تایبەتە، سەرچاوەی فەرهەنگ و زانیارن.\nمەسعوود جەلیزادە لە بەرهەمەکانیدا داکۆکی لە ئازادیی بیر دەکات، هزر و بۆچوونی باو دەکاتە بابەتی تۆژینەوە، لە ڕوانگەیەکی ئەنارکیستانەوە داکۆکی لە ئازادیی تاک دەکات. بە بۆچوونی مەسعوود محەمەد مرۆڤ تاکە ئافرێنەرە. دین و ئایدیۆلۆژی دیاردەی جڤاکین.\nئەم سایتە تەرخانە بۆ بەرهەمەکانی مەسعوود محەمەد. کتێب، گوتار، دەستنووس و نامە جودا کراونەتەوە. بەشێکی ئەم بەرهەمانەی لێرەدا هەن، بە سکانکراوی کراونەتە پیدیئێف PDF و بەشێکیان سەرلەنوێ تایپ کراونەتەوە و ئەوجا کراونەتە پیدیئێف.


همایون محمدنژاد 2436\nئەر تەمەت بڕوو سەدٚ لەعنەت وەنەم\nکۆشتەی زیاتەر چێش کەرا پەنەم\nتازە وەر کەوتەن پۆپەو ئا کەشا\nئەدٚاو حەوتی بوو پەیت کەروو حەشا\nماچۆ: ئاڕۆڵە لوە ئەچا دەگا سەرینێنە دوێ گۆرانی واچێ بارە. ئەجۆ زەماوندٚەکێ فرە سەردٚ و سڕەنە!\nتاتە گیان: بە کێ واچوو؟ رۆڵە گیان تەقە دوێ بەرا و دوێ بارە. چوون گردٚوو خەڵکوو هەورامانی گۆرانی واچا بەڵام بڕێوشا ژەنیەنێ و هەر مشیۆم نە واچا و پیایەکێچ خۆ گردٚ ڕوەشا نیێنە دەم کەراوە و بڕێویچشا گۆرانی واتەی هەر بە خاس نمەزانا!\nئەچی دلێڕاسەنە دیارا ژەنی هەورامانی فرسەتشا پەی گورانی واتەی یا کەم بیەن و یا ئیجازەشا نەبیەن کە گورانیێ واچا. ساڵها چەی وەڵتەر یوە یوێو ژەنی جە هەورامانەنە گۆرانێشا واتێنێ و تەنانەت نەتەنیا یاگێ شانازی نە بیێنێ بەڵکووم گۆلانەیچ تەماشەشا کەردٚێنێ و ئینە یاگێ داخێ بیێنە. ژەنە دەنگ وەشە و بەسەلێقە و بە ئێستێعدادەکێ مەجبوورێ بیێنێ پەی ئەرمانای هەستی و شکۆفەدای ئێستێعدادی و پەی وێ ئارام کەردٚەی و وێ ئەرمانایشا پەنا بەرا مەراسموو تازیەکا و ئەچاگە بە گرەوە بە دەنگ، ئارامش وزا دلێ دڵوو هەم وێشا و هەم هەمجنسەکاشا و تەنانەت پیایەکایچ. «ئا تۆخوا فڵانە کەس کۆچێو گرەوە با دڵما هاڵی بۆ» دیارا ئی ژەنێ کە ئیسەیچ نمونێشا فرێنێ جە تازیەکانە گرەوا و بەڕاسی هەر فرە وەشیچ گرەوا. باوڕ کەردێ بڕێو جارێ پیایەکایچ گراونا! بەداخەوە ئی ژەنە دەنگ وەشێ برێو جارێ دلێ تازیەکایچەنە ئاسایششا وەنە سەلب کریان و پەنەشا واتێنێ وەش گرەودێ! ئاخر گروە گرەوەن! ڕەنگا مەنزوور ئانە بیەبۆ کە بالۆرێ نەواچدێ! بالۆرەواتەی پەی ژەنێ نامان!، بەڵام ژەنی هەر کۆتا ناماینێ و هەر واتێنێشا تانا بە نهێنی و تانا بە ئاشکرا.\nگورانی واتەی ژەنا جیاواز چانەیە کە بە نهێنی و تەنیا پەی ئارامشی دەروونی وێشا و پەی لالای زاڕۆڵەکاشا جە کەناروو بێشکەکا و لەولوەکانە هەر کەم و کۆرت بەردەوام بیەن، بەڵام پێسەو شریتێوی پەی زەبت کەردٚەی و پێسەو پیایەکا هەرگیز نەتاوانشا حزوورپێدٚا کەرا. تا جە چند ساڵەی ئەخیرەنە کە ڕەسانێ بە تایبەت تەلەفزیۆنەکێ بەهاشا دا بە گورانیێ و گورانی واچا بە عام و بە تایبەت بە ژەنا، گورانی واچە ژەنە هەورامیەکێچ ئاماینە دلێ مێدٚانی و پەی ئەوەڵین جاری و جە دلێ تەعاجبیەنە و دەر عەینوو حاڵی بە وەشحاڵیێوی مانادارەو ژەنێوە هەورامیە ئاما تەلەفزیۆنوو گورانیێش واتێ و جامێعەو هەورامانیش مۆتەحەیێر کەرد و ئەڵبەتەنە وەشحاڵ! موتەحەیێر چانەیە، مەگەر کریۆ و ئەسڵەن چەنی کریۆ ژەنێوە هەورامیە جە تەلەفزیۆنەنە ئادٚیچ بە سەرەی ڕووت و قووتەو گورانیێ واچۆ!؟ و وەشحاڵ چانەی کە ئافەرین ڕەچش ماڕان و وێش کەردٚەن بە ئەوەڵین سەروازێو تا ئی جبهەیە ماڕۆ و ڕا کەرۆوە پەی ماباقی سەروازەکا راو گورانیێ؛ تا ژەنی تەرێ بەیا شۆنیشەرە. خۆ مزاندێ ئا خاتوونێ ناهید هەورامیە بێ. ئارۆ یاگێ شانازیەنە کە دەیان گۆرانی واچێ ژەنێ هەورامی زوانێ بە ئاشکرا و بە نیهان و جە یانەنە و جە بەرەنە و جە ڕەسانەنە دەنگشا چەنی ڕەنگیشا ئامێتە بیەن و هاوار کەرا کە ئێمەیچ هەنمێ و متاومێ واچمێ. بەڵام دیارا هەڵای ئادٚێ پێسەو پیایەکا گورانیێ ماچا و جە کەلیمە(شێعر) پیایانەکا فرەتەر بەهرە بەرا تا کەلیمێ ژەنانێ. ناحەقیچشا نیا چوون کەلیمێ ژەنانێ کەمێنێ و تەنانەت شاعێرێ ژەنی ژەنانێچما یا نەبیێنێ یا هەر فرە کەمێنێ تا شێعرێ ژەنانێ بنیارە و ژەنە گورانی واچەکێ کەراشا بە گورانیێ. ڕەنگا ماریا هەورامیە ئەپا سن و ساڵە کەمەیشەو یوە ئەچا خاتوونە گۆرانی واچە دەنگ وەشا هەورامانیە بۆ کە تا ڕادێو گەرەکش بیەبۆ و تاوابۆش ئی ئەرکەیە جێبەجێ کەرۆ. دەسوو گردٚوو خاتوونە گورانی واچەکا هەورامانی وەش بۆ و بەردەوامێ با و بزانا ئەگەر هەنێ کەسانێو کە مەنعەشا کەرا تا نەواچا، وەراوەریچەو هەنێ کەسانێو کە بە واتەی ئادٚیشا گەش گەش باڵا کەرا.\nطبقه بندی: فرهنگی و هنری، ادبیات/شعر، زوانی هه‌ورامی، تاریخ، اجتماعی، جفرافیا، شهرها و روستاهای هورامان، وەلی فەتاحی،\nبرچسب ها:هه‌ورامان‌هانه‌به‌رچه‌م-کتابخانه‌هورامان،یانه‌وکتێبووهه‌ورامانی-هه‌ورامان-هۆرامان-اورامان-اورامانات-دزآور(زاوه‌ر)-لهون-تخت-ژاورود-پاوه-نوسودـ نودشه (نۆتشه)زرده-پریان-رێژاو(ریجاب)-شریف‌آباد-زاغه-کندوله-گەورەجوـ ته‌وێڵێ-بیاره-ساور-نودیجه-هه‌ڵه‌بجه-خۆرماڵ-مریوان-سروآباد-کرمانشاه-کردستان-دالانی زاوەرـ سنندج-چهارقلعه‌عبدالملکی(زاغمرز-زینوند-حسین‌آباد-امیرآباد)هورامی های شمال ایران)عکس-شبک-سنجارـ باجلان-کاکه‌یی-یارسان-ساور-نودیجه-زازا-زازاکی-قلعه قروه-چورژی-هومایون موحه‌ممه‌دنژادـ سه‌فه‌ره‌کێ گالیوێری ـ وه‌سیه‌ت په‌ی مه‌زهه‌ری ـ یانەوخەما،جە«ناهید» تا «ماریا» هەورامی/وەلی فەتاحی،\nنوشته شده در تاریخ چهارشنبه 23 مرداد 1398 توسط همایون محمدنژاد\nدی 1398 ، 38\nفرهنگی و هنری 1961\nزوانی هه‌ورامی 1177\nشهرها و روستاهای هورامان 871\nده‌گاو زاوه‌ری/روستای دز‌آور 644\nتصاویرومناظرطبیعی وتاریخی 623\nدینی ومذهبی 252\nنوشتارهای همایون محمدنژاد 248\nهومایون موحەممەدنژاد 462\nڕه‌ئوف مه‌حموودپوور 130\nئێبراهیم شه‌مس 123\nکوورش ئه‌مینی 87\nجەواد حەمزه (فێراق) 77\nبێهرووز موحەممەدپوور(شارۆ) 76\nمه‌هدی ئه‌بری(هه‌ورام) 71\nموحەممەدشه‌ریف عه‌لی ره‌مایی 55\nکوورش یوسفی(ئاریا) 53\nعوسمان ڕەحیمی(مورید) 52\nسوهراب مورادنیا(سیاوکام) 51\nسه‌باح حه‌سه‌نی شیانی 43\nعه‌دنان مورادی 42\nفه‌تحوڵڵا ڕه‌زایی 41\nوەلی فەتاحی 40\nپه‌رویز بابایی 40\nجەماڵ قادرپوور 38\nهادی سپه‌نجی(خاڵه) 28\nحامی غەریبی 28\nپویا تالب نیا 26\nمیرزامەجید عەدەمی و فەیسەڵ هێدایەتی 25\nمێهران ئه‌حمه‌دی 23\nیووسف ڕه‌سووڵ ئابادی(هاوار) 22\nعەباس غەریبی 21\nسه‌باح جه‌باری 21\nموحەممەد خدری(ئەدیب) 21\nسەعدوڵڵا خون خام(شەهریار) 20\nڕه‌نگین دێهقان 18\nدوکترئافراسیاب جه‌ماڵی 15\nمیلاد یووسفی 15\nکه‌لسووم عوسمان‌پوور 11\nحه‌بیبه‌ڵڵا موسته‌وفی 11\nئه‌مین حاجی زەڵمی 10\nغازی خه‌لیلی 9\nموحەممەد وەلی کاکایی 6


سەرۆکوەزیری ئیتیووپی کۆچی دوایی کرد - Radio Sweden Kurdish - Radyoya Swêdê - ڕادیۆی سوید | Sveriges Radio\nسەرۆکوەزیری ئیتیووپی کۆچی دوایی کرد\nبڵاو کرایه‌وه tisdag 21 augusti 2012 kl 09.18\nبەگوێرەی هەواڵێک کە تلەڤزیۆنی دەوڵەتیی ئیتیووپی بڵاوی کردەوە سەرۆکوەزیری ئەم وڵاتە مەلەس زەناوی کۆچی دوایی کردووە. زەناوی لەوەتەی مانگی یونییەوە بە ئاشکرا لە هیچ شوێنێک نەبینرابوو. ئەو هەروەها ئەم کەسە بوو کە گفتوگۆکانی بەخشرانی دوو ڕۆژنامەوانە بەندکراوە سویدییەکانی لەم وڵاتە دەبردە پێش.\nونبوونی پێشتری مەلەس زەناویش جێی نیگەرانیی وەزیری دەرەوەی سوید ـ کارل بیلد ـ بوو چون بەڕێی زەناوی دەرفەتی ئازادکرانی دوو ڕۆژنامەوانە سویدییەکە و لێخۆشبوونیان هاتبووە پێشێ.\nلە کۆتایی مانگی یوونیدا ساڵێک بەسەر گیرانی دوو ڕۆژنامەوانە سویدییەکە لە ئیتیووپی دەرباز بوو و لە گشت پێوەندی و دانوستاندنەکاندا لەگەڵ خودی سەرۆکوەزیری ئەم وڵاتە باس لە لێخۆشبوونیان هاتبووە گۆڕێ و ئەو یارمەتیی ئەم کارەی دەدا.\nشێتیل تروونڤۆڵ (Kjetil Tronvoll) پسپۆڕی سیاسەتی ئیتیووپیا و پرۆفیسۆری یاسا نێونەتەوەییەکان لە ئینستیتووتی سیاسەت لە ئۆسلۆ لەوتووێژێکدا لەگەڵ بەشی دەنگوباسی ڕادیۆی سوید ئێکۆت ڕایگەیاند کە لەمێژە نیگەرانی بارودۆخەی سیاسیی ئەم وڵاتەیە و مردنی سەرۆکوەزیر دەبێتە هۆی قەیرانێکی گەورە.\nئێستا بە مردنی سەرۆکوەزیری ئیتیووپی کێشەی ئازادکرانی دوو ڕۆژنامەوانە سویدییەکەی ساڵێکە لە زیندانی ئەم وڵاتەدان لەوانەیە دیزە بەدەرخۆنە بکرێ یا گرنگییەکەی جارانی نەمێنێتەوە چون حوکوومەتی وڵاتەکە دەبێ خەریکی ڕێکخستنی بارودۆخی ناهەمواری خۆی بێ. لەلایەکی ترەوە مەلەس زەناوی سەرۆکوەزیری کۆچکردووی ئەم وڵاتەش تاکەکەسێک بوو کە لەم دۆخە ئاستەمەی وڵاتەکەیدا لاگری بەخشرانی سویدییەکان و ئازادکرانیان بوو.\nشێتیل تروونڤۆڵ دەڵێ بەداخەوە پێموایە کە ئەم مردنە ڕەوتی بەخشرانیان دادەمرکێنێ. ئەگەری ئەوە گەلەک هندە کە سەرۆکی نوێی خولی گوزەری سیاسیی ئەم وڵاتە ژێر کاغەزی بەخشرانی ئەم ڕۆژنامەوانانە مۆر بکات. بۆیە بەلانی زۆر دەبێ چاوەڕێی هاتنی سەرۆکێکی سەقامگیر بکرێ.\nئەو دەڵێ ئەو کاتە کە هیوای ئەوە دەخوازرێ ئەم سەرۆکە نوێیە مەیلی ڕێککەوتنی هەبێ و حەزی لە خۆشناوێتیی نێونەتەوەیی وڵاتەکەی بێ. ئەمەش ببنە هۆی لێخوشبوون لەو دوو کەسە.\nتۆ بڵێی ئازادکرانی دوو ڕۆژنامەوانە سویدییەکە چەندە نزیک بوو؟ شێتیل تروونڤۆڵ دەڵێ زۆر نزیک بوو. ئەمەش کە تا ئەو ئاستە هێنرا بەڕاستی زۆر زەحمەت بوو. کەچی دەتوانم بڵێم ئێستا ئێمە وەدوا کەوتووینەتەوە و هاتووینەتەوە خاڵی دەستپێک. ئەویش بە سەرنجدان بە ئەو ناهێمنییەی لەسەر هەڵبژاردرانی سەرۆکوەزیری سەقامگیر دەبینرێ.\nلە راستیدا ووەک شتێکی ڕەسمی و تەشریفاتی ئەمە سەرکۆمار گیرما وۆڵدێ گیورگیس ـ کە ژێر بڕیاری لێخۆشبوون واژۆ دەکات کەچی بە گوێرەی ئەوە زانیارییانەی لە ئەدیس ئابابا هاتوون لە کردەوەدا سەرۆکوەزیر بڕیاردەری سەرەکیی بڕیاری لێخۆشبوونە.\nئێستا هایلێ‌مەریام دێسالێگن وەزیری دەرەوە و جێگری سەرۆکوەزیرە کە حوکوومەتی ئیرتیووپی بەڕێوەدەبات. لە ماوەی ونبوونی مەلەس زەناویشدا هەر ئەو جێی گرتبۆوە. هەواڵدەریی ڕۆیتێرز لە زمان سیاسەتوانێکی ناو حوکوومەتەوە نووسیویەتی کە بارودۆخی ئیتیووپی سەقامگیرە و هەموو شت وەک ئەوەی پلانی بۆ دانراوە دەچێتە پێشێ.


ANF | میدیاکانی ئەوروپا: تورکیا بوو بە وڵاتی ئەردۆغان\nمیدیاکانی ئەوروپا: تورکیا بوو بە وڵاتی ئەردۆغان\nبە سوێندخواردنی ئەردۆغان، ئەمڕۆ ڕژێم بە فەرمی دەگۆڕێت. گۆڕینی ڕژێم و دەرکردنی ١٨ هەزار کەس لەسەر کار، ڕووبەرێکی بەرفراوانی لە میدیاکانی ئەوروپادا پێدراوە.\nدووشه‌ممه, 9 Jul 2018, 11:06\nپاش ئەوەی سەرۆکی گشتیی ئاکەپە ئەردۆغان، ئەمڕۆ لە پەرلەماندا سوێندی خوارد. لە تورکیا ڕژێم بە فەرمی دەگۆڕێت. سیستمی حکومەت کە لە سەرۆک وەزیر و ئەنجوومەنی وەزیران پێک دێت، کۆتایی دێت و لە شوێنەکەیدا سیستمی حکومەتی سەرۆک کۆماریی دەستپێدەکات. بەو شێوەیەش ڕژێمی تاکە کەسیی لە تورکیا بە فەرمی دەست بە کار دەکات.\nپێش ئەوەی ئەردۆغان لە پەرلەمان سوێند بخوات، حکومەتی تورکیا 'دوایین بڕیاری باری نائاسایی' بڵاوکردەوە. بەو بڕیارەش ١٨ هەزار و ٦٣٢ کەس لە کارەکانیان دەرکران. ١٢ کۆمەڵە و ٣ ڕۆژنامە و کەناڵێکی تەلەفزیۆنی داخران. ئەو بارودۆخەش بە مانشێتی 'ڕژێمی ئەردۆغان بەهێز دەبێت' لە میدیاکانی ئەوروپادا شوێنی گرت.\nڕۆژنامەی فازی ئەڵمانیا: کۆماری لەسەر کار دەرکردن\nرۆژنامەی فرانکفۆرتەر ئەلێگمانیە زایتۆنگ (فاز) یەک لە ڕۆژنامە سەرەکییەکانی ئەڵمانیایە و بە مانشێتی 'تورکیای ئەردۆغان- کۆماری دەرکردن لە کار'، گرنگی بەو گۆڕانکارییانە دا کە ئەردۆغان لەناو ڕژێمدا ئەنجامی داوە. لە شرۆڤەی هەواڵی ئەو ڕۆژنامەیەدا کە لەلایەن پەیامنێری ئەسینای ڕۆژنامەکە میکایل مارتنس-ەوە ئامادە کراوە، جەخت لەوە کراوەتەوە، کە پاش دوایین بڕیارنامە (بڕیارى بارى نائاسایى)، ئیدی ئەردۆغان دەتوانێت بە دڵی خۆی هەر گۆڕانکارییەک بە فەرمانێک ئەنجام بدات.\nلە شرۆڤەکەدا، ڕاگەیەندراوە گۆڕانکارییەکان لە تورکیا، کاریگەرییەکی خراپ لەسەر ئابووریی ئەو وڵاتە دەکات. تێیدا هاتووە کە هەتا ئاداری ساڵی ٢٠١٩ کە کاتی هەڵبژاردنە هەرێمیەکانە، نرخی دراوی تورکی دادەبەزێت و هەڵاوسانیش بەرز دەبێتەوە.\nئاژانسى هەواڵی دوێچە ڤێلە 'DW'ی ئەڵمانی بە سەردێڕی 'ئەردۆغان یەکەم سوڵتانی تورکیای نوێیە'، گرنگی بە پرسەکە داوە. لە شیکاریەکەیاندا ڕایانگەیاندووە کە لە هەموو سەرکردەکانی تری تورکیادا، زۆرترین ئەرک و دەسەڵات کەوتووەتە دەست ئەردۆغان.\nپسپۆڕان کە بۆ ئەم پرسە بۆ ئاژانسى هەواڵى دوێچە ڤێلە دواون، جەختیان لەوە کردووەتەوە، کە نابێت سیستمی سەرۆکایەتی لە تورکیا بە سیستمی سەرۆکایەتیی فەرەنسا و ئەمەریکا بەراورد بکرێت و تەواوی ئەرک و دەسەڵاتەکانی ئەردۆغانیان باس کرد.\n'وڵاتی قەیران و ئاڵۆزی'\nڕۆژنامەی ئابووری ئەڵمانی 'هەندس بلات' ئاماژەی بە هەمان ئەو تێڕوانینانە کردووە، نووسەری ڕۆژنامەکە بە ناوی گێرد هولەر، شرۆڤەیەکی نوسیوە و تێیدا هاتووە "دواین ڕووداوەکانی تورکیا، دەسەڵاتی ئەردۆغانیان بەهێزتر کرد. ئیدی ئەردۆغان چیمەنتۆی بەسەر دەسەڵاتی خۆیدا کردووە و بە ئاسانی هەڵناوەشێت".\nنووسەر جەختیشی لەوە کردووەتەوە، دەسەڵاتدارییەک کە ئەردۆغان بە تەنها بە ڕێوەی دەبات، نەک تەنها بۆ دیموکراسیی، بەڵکو بۆ ئابووری تورکیاش بە هیچ شێوەیەک باش نییە و تورکیای بە 'وڵاتی قەیران و ئاڵۆزی' ناوبرد.\nڕۆژنامەی دی پرێس- نەمسا: پادشای ئەم چاخەی تورکیا\nیەک لە ڕۆژنامە سەرەکییەکانی وڵاتی نەمسا ڕۆژنامەی 'دی پرێس'ە. ئەو ڕۆژنامەیە دەربارەی بەهێزبوونی ڕژێمی ئەردۆغان و ئەو بڕیارنامەیەی کە پێش ئەوەی ئەو بێت بە سەرۆک کۆمار و دەسەڵاتەکانى سیستمى سەرۆکایەتیى بە فەرمى پێبدرێت، بڵاوکرایەوە. رۆژنامەکە لەو بارەیەوە هەواڵ و شیکاریی خستووەتەڕوو. ڕۆژنامەکە نووسیویەتی "پادشای سەردەم"، کە بۆ پادشای فەرەنسا لودویگی چواردەهەم بەکار دەهێنرا. ئەو ڕۆژنامەیە ئاماژەی بەو ڕووداوانەش کردووە کە لە تورکیا ڕوودەدەن و دەستنیشانی کردووە کە ئەردۆغان هەموو دەسەڵاتەکانی خستووەتە ژێر دەستی خۆیەوە و بووەتە 'پادشای ئەم سەردەم و چاخەی تورکیا'.


پارتی‌و مێژووی کورد …. مه‌ریوان وریا قانع – Denegkan\nپارتی‌و مێژووی کورد …. مه‌ریوان وریا قانع\nbydengekan\tAugust 28, 2010\tگشتی\nھیچ کاتێک نە نووسینەوەی مێژووی میللەتێک، نە سەرلەنوێ خوێندنەوە‌و پێداچوونەوە‌و نرخاندنەوەی ئەو مێژووە کارێکی ئاسان بووە، چونکە ئەم کارانە پەیوەندییان بە سەرلەنوێ تەماشاکردنەوەی ئەو میللەتەوە هەیە بۆ خۆی‌و بۆ ئەوانیدی‌و بۆ ئەو دونیایەی دروستیکردوە‌و تیایدادەژی. ھیچ مێژوویەکیش نییە خاڵی لەئەفسانە‌و لەڕووداو‌و لەقارەمانی ناڕاست‌و دروستکراو، بەتایبەتی مێژوویەک لەدید‌و عەقڵ‌و ڕۆحیەتێکی ناسیۆنالیستییەوە نووسرابێتەوە. شارەزایانی بواری لێکۆڵینەوە لەنەتەوە‌و ناسیۆنالیزم لەمێژە ئەو ڕاستییەیان بۆ ئاشکرابووە کە هەموو بزوتنەوەیەکی نەتەوەیی، پێویستی بە چەند مێژوونووسێکە تەزویر لەمێژووی ئەو نەتەوەیەدا بکەن، وێنەیەکی زێڕینی ئەو مێژووە‌و وێنەیەکی مەزنی ئەو نەتەوەیە‌و سەرکردەکانی نیشانبدەن. لەڕاستیشدا کە باس لەناسیۆنالیزم دەکرێت، لەپاڵیدا باس لەمێژوویەکی فوتێکراو دەکرێت کە بە مەبەست پڕکراوە لەحیکایەت‌و لەکەسایەتی پاڵەوانانەی ناڕاست، یان نیمچەڕاست.\nناسیۆنالیزم سادەگۆیانە مێژوو بەسەر دووبەرەی دژ بەیەکدا دابەشدەکات. یەکەمیان بەرەی نەتەوەیە کە لە کەسانی پاک‌و قارەمان‌و سەرڕاست دروستبوون، دووهەمیان بەرەی دەرەوەی نەتەوەیە کە پڕە لەدوژمنانی نەتەوە‌و خیانەتکاران‌و بەدویستان. لەم دیدەدا نەتەوە وەک چاکەیەکی ڕەها وێنادەکرێت، سەرکردەکانیشی وەک کەسانی لەخۆبردوو‌و بێتەماح‌و بێخەوش‌و بێگەرد.\nبەڵام مێژووی ھیچ میللەتێک بەتەنها مێژوونووسە ناسیۆنالیستەکان ناینووسنەوە، هەمیشە کۆمەڵێک مێژوونووس هەن دەتوانن بچنە دەرەوەی گریمانەکانی خەیاڵ‌و عەقڵییەتی ناسیۆنالیستییەوە، دەتوانن لەشوێنێکی دیکەوە تەماشای مێژووی میللەتەکەیان بکەن جیاواز لەدیدگای ناسیۆنالیستانە. هەر مێژوونووسێکیش پێبنێتە دەرەوەی عەقڵیەت‌و ڕۆحیەتی ناسیۆنالیستییەوە، دونیایەکی بۆ دەردەکەوێت تەواو جیاواز‌و زۆرجار ناکۆکیش بەو دونیایەی مێژوونووسە ناسیۆنالیستەکان پێمانیدەفرۆشن.\nبۆ نموونە لەدەوروبەری یادی دووسەد ساڵەی شۆڕشی فەرەنسیدا کۆمەڵێک مێژوونووسی فەرەنسی، لەناویاندا بەتایبەتی فرانسوا فیورێت، لەدیدێکی ھێجگار ڕەخنەییەوە بە چۆنییەتی روودانی شۆڕشکەدا چووەوە‌و بەهای شۆڕشکەی سەرلەنوێ نرخاندەوە. فرانسوا فیورێت یەکەم مێژوونووسی فەرەنسییە لەسەرەتای شەستەکانەوە شۆڕشی فەرەنسی وەک ڕووداوێکی ھێجگار توندوتیژ‌و پڕ تیرۆر وێنادەکات‌و ئەم توندوتیژی‌و تێرۆرەش وەک بەشێک لەپێکهاتی ناوەکی شۆڕشەکە مامەڵەدەکات. ئەم نرخاندنە نێگەتیڤەی شۆڕشی فەرەنسی دەبێتە سەرەتای دروستبوونی تەوژمێک لەنووسینەوەی مێژوودا، کە ئەرکی پێداچونەوەیەکی ڕەخنەگرانە بە شۆڕشی فەرەنسیدا دەگرێتە ئەستۆ. لەناو ئەو مێژوونووسانەدا رە‌نگە مێژوونووسی ئینگلیزی سایمۆن شاما لەهەمووان رەخنەییتربێت بەرامبەر بە شۆڕشی فەرەنسی. بەبۆچوونی شاما ئەوەی شۆڕشی فەرەنسی لەتیرۆر‌و تۆقاندندا نووقمکرد، هەندێک رووداوی لابەلا‌و رێکەوتی خراپ نەبوو، بەڵکو خودی شۆڕشەکە خۆی ماکینەی دروستکردنی تیرۆر بوو. بە بۆچوونی ئەم پیاوە هەموو ئەو شەڕوشۆڕ‌و کوشتارەش کە دواتر لەلایەن ناپلیۆنەوە لەئەوروپادا هاتەکایەوە پەیوەندییەکی پتەوی بە پرنسیپ‌و زمانە گەردونییەکەی شۆڕشی فەرەنسییەوە هەبوو. چەندان مێژوونووسی تریش رووداوەکانی شۆڕشی فەرەنسی بەگشتی‌و رووداوەکانی ئەو قۆناغەی بە قۆناغی تێرۆر لەشۆڕشی فەرەنسیدا ناونراوە وەک سەرەتای دروستبوونی تۆتالیتاریزم‌و کولتوری داھێنانی تاوانی فیکری بە مانا مۆدێرنەکەی ناودەبەن. باستیل کە لەخوێندنەوە تەقلیدییەکاندا وەک قەڵای غەدر‌و خراپەکاری‌و زیندانێک پڕ لە کەسانی بێگوناھ، وێنادەکرا، لەساتەوەختی شۆڕش‌و پەلاماردان‌و گرتنیدا تەنها حەوت زیندانی تێدابوو. وەک دەشڵێن لەوانە چواریان لەسەر کاری تەزویر‌و دوونیان شێت‌و ئەویتریان لەسەر مناڵبازی گیرابوون. وەک دەبینین لەم خوێندنەوە تازانەدا شۆڕشی فەرەنسی نەک تەنها ڕەخەنکرا، بەڵکو وەک سەرەتای دروستبوون‌و هاتنەکایەی دونیایەکی پڕ تیرۆر‌و تۆقاندنیش ناسێندرا. ئەو گەورەیی‌و شکۆیەی لەمێژووی فەرەنسیدا بەم شۆڕشە درابوو، لەچەندان لاوە درایە بەر ڕەخنەکردن‌و درزتێکردن‌و هەڵوەشاندنەوە. لەڕاستییدا گرنگ نییە تا چەند ئەم مێژوونووسانە ڕاستدەکەن، گرنگ ئەوەیە لەو ڕاستییە تێبگەین مێژوو موڵکی ئەم یان ئەو گروپ نییە بەتەنها، مێژوو کراوەیە بۆ سەرلەنوێ خوێندنەوەی ڕووداو‌و بکەر‌و کەسایەتییەکانی. هەر لێرەدا ئەوەی گرنگە باسیبکەین ئەوەیە ئەم مێژوونوسانە کە شۆڕشی فەرەنسییان ڕەخنەکرد، حکومەتی فەرەنسی پەلاماری نەدان، ھیچ دەزگا‌و ڕێکخراوێکی نەکرد بەگژیاندا، نانبڕاوی نەکردن، بەیاننامەی ناڕەزایی بە ھیچ سەندیکایەک دەرنەکرد، کەنیسا‌و پیاوە دینییەکانی لێهاننەدان، بەڵکو تەواو بەپێچەوانەوە وەک مێژوونووسی خاوەنڕێز درێژەیان بەکارەکانیانداو هەندێکیشیان خەڵاتی گەورەیان وەرگرت.\nلەسەر هەمان مۆدێل‌و نزیکتر لەوڵاتی خۆمان کۆمەڵێک مێژوونووس لەئیسرائیل تەواو بەپێچەوانەی مێژووی رەسمی ئیسرائیلەوە کەوتنە خوێندنەوەیەکی رەخنەیی مێژووی وڵاتەکەیان. ئەم گروپە لەئیسرائیل بە “مێژوونووسە نوێیەکان” ناسراون. ئەم نەوەیە تەحەدایەکی تەواوەتی زۆربەی هەرەزۆری گریمانەکانی ئەو مێژووە رەسمییەیان کرد کە مێژوونووسە ئیسرائیلییە رەسمییەکان بۆ دەوڵەتی ئیسرائیلیان دروستکردوە. ئیلان پاپێ، کە یەکێکە لەم مێژوونووسانە، لەکتێبی “پاکتاوی ڕەگەزیی فەلەستینییەکان” باس لەوەدەکات، ئیسرائیل لەساڵی ١٩٤٨دا تاوانی پاکتاوی ڕەگەزی، واتە جینۆسایدی، بەرامبەر بە عەرەبە فەلەستینییەکان ئەنجامداوە. هەروەها ڕەخنە لەعەرەبەکانیش دەگرێت‌و دەڵێت ئەوان ئەو جینۆسایدەی ئیسرائیلیان ناو ناوە “نەکبە”، لەکاتێکدا ئەم ناونانە گەورەیی تاوانەکانی ئیسرائیل نیشاننادات. سەرەڕای ئەم دید‌و خوێندنەوە رەخنەییانە تا ئەمڕۆش زۆربەی هەرەزۆری ئەم مێژوونووسانە، پاپێی لێدەرچێت، لەئیسرائیلدا بە ئازادی کاردەکەن‌و فشاری ھیچ دەزگا‌و لایەن‌و ھێزێکیان لەسەرنییە.\nلەکوردستانی ئێمەدا، بەپێچەوانەی ئەو نموونانەی سەرەوە، دۆخێکی تەواو نالەبار لەئارادایە، نەک تەنها بەرامبەر بەو مێژوونووسانەی لە دیدێکی ترەوە تەماشای مێژووی ئێمە دەکەن، بەڵکو بەرامبەر بەو گۆڤار‌و ڕۆژنامانەش کە دەوێرن کەسانێک بدوێنن لەدەرەوەی مێژووی ڕەسمی‌و بەموقەدەسکراودا، قسەبکەن. پاڵەوانی ئەم دۆخە نالەبارەش پارتی دیموکراتی کوردستانە. من لێرەدا بەرگری لەڕاو بۆچوونەکانی قانعی فەر ناکەم کە گۆڤاری لڤین چاوپێکەوتنی لەگەڵداکردوە‌و هەندێک رای تایبەتی لەسەر مستەفا بارزانی وتوە، بەڵام ڕەخنەم لەو عەقڵییەتەی پارتییە کە پێی وایە نابێت دەست بۆ مێژووی کورد ببرێت‌و نابێت بەشێوەیتر تەماشای رووداو‌و کەسایەتییەکانی بکرێت. نابێت ئەم مێژووە بەجۆرێک بخوێندرێتەوە دڵی پارتی گەرد بیگرێت. گەر ئەم کارە کراو لەھێڵە سورەکانی پارتی بۆ خوێندنەوەی مێژوو لادرا، ئەوا پارتی بە مافی خۆی بزانێت نەک تەنها دەزگا زەبەلاحەکانی خۆی، بەڵکو هەموو کۆمەڵگای کوردی، لەگەنجانی قوتابخانە سەرەتاییاکانەوە تا مەلای مزگەوتەکان، بکات بەگژ هەموو ئەوانەدا کە تێڕوانینەکانی پارتییان بۆ ئەم مێژووە قبووڵنییە. کاتی ئەوە هاتووە پارتی واز لەم عەقڵییەتە بهێنێت کە بۆنی سەدەکانی ناوەڕاستی لێدێت.\nPrevious جه‌نگی مناره‌كان …..هه‌ردی مه‌هدی میكه\nNext ترس له‌ره‌خنه.. ترس له‌راستی وتن


كوژراو و برینداران - Mehr News Agency\nبەرەبەیانی ئەمڕۆ ڕووی دا؛\n1000 کوژراو و 1500 بریندار لە بوومەلەرزەی بەهێزی ئەفغانستان\nبەرپرسێکی ئەفغانستانی ڕایگەیاند کە لە بوومەلەرزەی بەهێزی بەرەبەیانی ئەمڕۆ لە باشووری ڕۆژهەڵاتی ئەو وڵاتە، تا ئێستا 1000 کەس کوژراون و 1500 کەسی دیکەش بریندارن.\nهێشتا هۆکارەکەی دیار نییە؛\nتەقینەوە لە گەرمیان/ کوژراو و بریندار هەیە\nبەیانى ئەمرۆ ئۆتۆمبێلێک لە گەرمیان تەقییەوەو بەهۆیەوە دوو کەس گیانیان لەدەستداوەو یەکێکیش بە سەختى بریندارە هۆکارەکەشى تائێستا دیار نییە.\nپارتی دەڵێت بارەگای پەکەکە بووە؛\nتورکیا شنگالی بۆردومان کرد/کوژراو و بریندار هەیە\nفڕۆکەی بیفڕۆکەوانی تورکیا، بۆردومانی ناوەندی ئەنجومەنی گەلی سنونێ-ی کرد.\nسەرچاوەیەکی ئاگادار لە هەولێر رایگەیاند:\nئۆتۆمبێلێك لە هەولێر ته‌قیەوه و به‌هۆیه‌وه كه‌سێك برینداربوو\nسەرچاوەیەکی ئاگادار لە هەولێر رایگەیاند: پێشنیوه‌ڕۆی ئه‌مڕۆ له‌گه‌ڕه‌كی سێتاقان ئۆتۆمبێلێك ته‌قیوەته‌وه و به‌هۆیه‌وه كه‌سێك برینداربوه كه شۆفێری ئۆتۆمبێله‌كه بووە.\nبارمتەگرتن لە ئیلام ڕووی دا و کوژرانی ٤ کەسی لێ کەوتەوە و چەند کەسیش بریندار بوون.\n67 فەلەستینی لە هێرشی ئیسرائیل بۆ سەر شاری نابلۆس بریندار بوون\nدوابەدوای هێرشی نامرۆڤانەی سەربازانی ئیسرائیلی بۆ سەر نابلۆس لە کەرتی ڕۆژاوا 67 فەلەستینی بریندار بوون.\nسەرجاوەکانی هەواڵ لە ڕوودانی دوو تەقینەوەی بەهێز لە ڕێگای کاروانی سەربازیی ڕووسیا لە دیمەشق هەواڵیان داوە.\nگەنجێکی فەلەستینی هێرشی کردووە؛\nبریندار کردنی سێ سەربازی ئیسرائیلی لە قودس بە چەقۆ\nسێ سەربازی ئیسرائیلی لە قودسی داگیر کراو لە لایەن گەنجێکی فەلەستینیەوە بریندار کراون.\nسێ سەربازی ئەم کایی تێدایە؛\nتەقینەوە لە ئەفغانستان ۲۱۰ کوژراو و برینداری لێکەوتەوە/ داعش بەرپرسیارێتی لە ئەستۆ گرت\nوەزارەتی بەرگری ئەمریکا پشت ڕاستی کردەوە کە لە کابۆل تەقینەوەیەکی بەهێز ڕوویداوە.\nحزبوڵڵای لوبنان تەقینەوەی تیرۆریستی شارۆچکەی "سەدر" ی ئیدانە کرد\nحزبوڵڵای لوبنان بە دەرکردنی بەیاننامەیەک تەقینەوەی تیرۆریستی شارۆچکەی "سەدر" ی ئیدانە کرد.\nژمارەی قوربانیەکان هەر بەرز دەبێتەوە؛\nتەقینەوەی بەهێز لە بەغدا کوژراوی لێکەوتەوە\nته‌قینه‌وه‌یه‌ك له مه‌دینه سه‌در له به‌غدا ڕوویداو تا ئێستا به‌پێى ئاماره سه‌ره‌تاییه‌كان 25 كه‌س كوژراون و 47كه‌س برینداربوون.\nمانگی سووری فەلەستین ڕایگەیاند؛\nبریندار بوونی 110 فەلەستینی لە پێکدادان لەگەڵ سەربازانی ئیسرائیلی لە کەرتی ڕۆژاوا\nمانگی سووری فەلەستین لە بریندار بوونی 110 فەلەستینی لە پێکدادان لەگەڵ سەربازانی زایۆنی لە باشووری نابلۆس هەواڵی دا.\nدەزگا ئەمنییەکان لێکۆڵینەوەیان دەسپێکرد\nدوایین زانیاری لە سەر دۆخی بریندارانی هێرشی موشەکی بۆ سەر هەولێر\nوه‌زاره‌تی ناوخۆی حكومه‌تی هه‌رێمی كوردستان، راگه‌یه‌ندراوێكی له‌باره‌ی هێرشه موشه‌كیه‌كانی ئه‌مشه‌وی پارێزگای هه‌ولێر بڵاوكرده‌وه و رایگه‌یاند، چه‌ند كه‌سێك برینداربوون.\nداعش هێرشی کردە سەر سوپای عێراق/کوژران و بریندار بوونی 8 سەرباز\nلە هێرشی داعش بۆ سەر ناوچەی جەلەولا هەڵکەوتوو لە پارێزگای دیالە، سەربازێک کوژرا و حەوت سەربازی دیکەش بریندار بوون.\nداخوازیی کورد لە کازمی؛\nعێراق دەبێ کوژراوانی خۆپیشاندانەکەی سلێمانی قەرەبوو بکاتەوە\nسێ ئه‌ندامی كورد له‌ئه‌نجومه‌نی نوێنه‌رانی عێراق داوا له مسته‌فا كازمی ده‌كه‌ن، ئه‌و كه‌سانه‌ی له خۆپیشاندانه‌كانی سلێمانی گیانیان له‌ده‌ستداوه، به‌شه‌هید هه‌ژمار بكات و قه‌ره‌بوی كه‌سوكاره‌كانیان بكاته‌وه.\nدوای نۆ ڕۆژ مانەوە لە نەخۆشخانە؛\nبریندارێکی خۆپیشاندانی سەید سادق گیانی لە دەستدا\nبریندارێكی خۆپێشاندانەكانی ئەم دواییەی قەزای سەیدسادق، لە دوای مانەوەی نۆ ڕۆژ لە نەخۆشخانە، گیانی لەدەستدا.\nکوژران و بریندار بوونی دەیا کەس؛\nدوایین زانیاری سەبارەت بە خۆپیشاندان و گرژییەکانی هەرێمی کوردستان\nخۆپیشاندانی ناڕەزایەتی بە نەبوونی خزمەتگوزاری و نەدانی موچەی فەرمانبەران و مامۆستایان لە شارەکانی هەرێمی کوردستان دوو ڕۆژ دەستیپێکردۆتەوە.\nدۆزینەۆەی ۸۲۴ کوژراو و بریندار لە ئێزمیر/ سەدان کەس بێ سەروشوێنن\nژماره‌ی كوژراوانی بومه‌له‌رزه‌كه‌ی ئیزمیر بۆ 24 به‌رزبوه‌وه و و كۆی گشتی برینداره‌كانیش گه‌یشتوه‌ته 800 كه‌س .\nتەقینەوەی مین لە کوردستانی سووریا ٧ کوژراو و برینداری هەبوو\nبەهۆیتەقینەوەی مین لە سنووری دێرک لە کوردستانی سووریا ٣ کەسی سڤیل کوژرا و ٤ کەسی دیکەش بریندار بوون.\nکوژراو وبرینداری لێکەوتەوە؛\nهێرشی چەکدارەی بۆ سەر کرێکارانی کورد لە تورکیا\nبەهۆی هێرشی چەکداری بۆ سەر ئۆتۆمبیلی کرێکارانی کوردی ئەرجیشی لە ناوچەی دینار هەڵکەوتوو لە پارێزگای ئێفیونی تورکیا کرێکارێک گیانی لەدەست دا و ٢ کرێکاری دیکە بریندار بوون.\nتەقینەوە لە سەرێکانی 8 کوژراو و 19 برینداری لێکەوتەوە\nڕوانگەی سوری بۆ مافەکانی مرۆڤ رایگەیاند، بەیانی ئەمڕۆ لە شاری سەرێکانی لە کوردستانی سووریا ماتۆڕسکلێتێکی بۆمبڕێژکراو تەقییەوە، بەهۆیەوە هەشت کوژراو و 19 برینداری لێکەوتەوە.\nپاش چەندین کاتژمێر؛\nژمارەی بریندارانی ئاگرکەوتنەوە لە پاپۆڕەکەی ئەمریکا ئاشکرا بوو\nئەرتەشی ئەمریکا لە زیادبوونەوەی ژمارەی بریندارانی ئاگرکەوتنەوە لە پاپۆڕی ئەمریکایی بۆ ٥۷ کەس هەواڵی دا.\nئەم هەواڵە نوێ دەکرێتەوە؛\nداڕمانی کانگایەک لە گێڵانغەرب کوژراو و برینداری لێکەوتەوە\nسەرۆکی ڕێکخراوەی فریاکەوتنی جەماوەری مانگی سووری کرماشان وتی: بە هۆی داڕمانی کانگایەک لە گێڵانغەرب کەسێک گیانی لەدەستداوە.\nپەیوەندییە گشتییەکانی هێزی دەریایی ئەرتەش ڕایگەیاند:\nوردەکاری ڕووداوی پاپۆڕەکەی کۆنارەک/ 19 شەهید و 15 بریندار\nهێزی دەریایی ئەرتەشی ئێران چۆنیەتی ڕوودانی ڕووداو بۆ پاپۆڕێکی بچووکی ئەرتەش لە ئاوەکانی جاسک و چابەهاری بڵاو کردەوە.\nژمارەیەک منداڵیان تێدایە؛\nتەقینەوە لە عەفرین 40 کوژراوی لێکەوتەوە\nتەقینەوە لە عەفرین بووە هۆی کوژران و بریندار بوونی دەیان کەس .


كریستیانۆ رۆناڵدۆ له چی ده‌ترسێت؟\n:: PM:02:46:22/06/2022 \nکریستیانۆ رۆناڵدۆ ئەستێرەی مانچێستەر یونایتد نیگەرانە لە هەڵسوکەوتی ئیدارەی یانه‌كه‌ی لە بازاڕی گواستنەوەی ئه‌م هاوینەدا.\nیانەی مانچێستەر یونایتد پلانی هه‌یه گرێبه‌ست له‌گه‌ڵ چه‌ند یاریزانێك بكات، وەک فرێنکی دی یۆنگ له بارسێلۆنا و جۆرن تێمبەر له ئه‌یاكس، بەڵام تا ئێسته هیچ گرێبەستێکی ئه‌نجام نه‌داوه.\nرۆژنامەی "ئێکسپرێس"ی بەریتانی ئه‌مڕۆ چوارشه‌م 22ی حوزه‌یران بڵاوی كرده‌وه، رۆناڵدۆ لە ئۆڵدترافۆرد ناڕازییە، چونکە مانچێستەر یونایتد تا ئێسته بەهێز نەچووەتە بازاڕی گواستنەوەکانەوە، هەرچەندە ئامادەیی خۆی بۆ بەردەوامبوون لەگەڵ تیپەکەدا راگەیاندووە.\nزۆرێک لە یاریزانان لەم هاوینەدا مانچێستەر یونایتدیان جێهێشتووە، وەک خوان ماتا، جێسی لینگارد، پۆڵ پۆگبا، نێمانیا ماتیچ و ئیدینسۆن کاڤانی، بەبێ ئەوەی تا ئێسته به هیچ گرێبەستێک رۆیشتنی ئه‌مانه قەرەبوو بکرێنەوە.\nرۆژنامەکە ئاماژەی بەوە کردووە، ئەم بابەتە وای کردووە رۆناڵدۆ ترسی هەبێت لە بەردەوامبوونی بارودۆخی خراپی ناو تیپەکە لە وەرزی داهاتوودا، دوای ئه‌وه‌ی وه‌رزی رابردووش تیپه‌كه وه‌ك پێویست ده‌رنه‌كه‌وت.\nرۆژنامه‌كه نووسیویه‌تی "ئەوەی نیگەرانی رۆناڵدۆی زیاتر کردووە، ئەوەیە کە رکابەرە گەورەکانی یانه‌كه‌ی، وەک مانچێستەر سیتی و لیڤەرپوول، گرێبەستی گەورەیان ئەنجام داوە، وەک ئێرلینگ هالاند بۆ سیتی و داروین نونێز بۆ لیڤه‌رپوول، لە بەرامبەردا بێدەنگییەکی تەواو لە مانچێسته‌ر یونایتددا هه‌یه".


زەینەب جەلالیان هێشتا لە ژووری تاکەکەسی زیندانی کرمان دایە – زاگرۆس پۆست\nماڵەوە / سیاسی / زەینەب جەلالیان هێشتا لە ژووری تاکەکەسی زیندانی کرمان دایە\nچوار شه‌ممه 9 ئه‌یلول 2020\tسیاسی, کوردستان, مافی مرۆڤ, هەواڵ 58 جار خوێنراوه‌ته‌وه\nژنە زیندانی سیاسیی کورد، زەینەب جەلالیان کە ڕۆژی ٢٥ی مانگی ٦ی ئەمساڵ لە بەشی کەرەنتینەی زیندانی قەرچەکی وەرامین گواسترایەوە، هێشتا لە ژوورە تاکەکەسییەکانی زیندانی کرمان ڕادەگیرێت.\nزەینەب جەلالیان لەم ڕۆژانەی دواییدا پەیوەندییەکی تەلەفۆنیی لەگەڵ بنەماڵەکەی کردووە و باسی لەوە کردووە کە لە دۆخێکی سەخت و لە ژووری تاکەکەسی زیندانی کرمان ڕادەگیردرێت.\nزەینەب جەلالیان لەو پەیوەندییە تەلەفۆنییەدا هەروەها، ئاماژەی بەوەداوە کە کاربەدەستانی زیندان ڕایانگەیاندووە؛ ئەگەر خەرجی گواستنەوەکە خۆی لە ئەستۆی بگرێت، دەیبەنەوە بۆ زیندانی شاری ‘خۆی’ لە پارێزگای ئورمیە، بەڵام هێشتا ئەمە جێبەجێی نەکراوە.\nئەمە لە کاتێکدایە، کە پەیوەندییە تەلەفۆنییەکانی زەینەب چەند هەفتە جارێک و بە ئامادەبوونی دوو کارمەندی ئەمنیی زیندانەکە دەکرێت و ڕێگەی پێنادرێت بە زمانی کوردی قسە بکات و ناچار دەکرێت بە زمانی فارسی لەگەڵ باوک و دایکی قسە بکات کە بە سەختی لەو زمانە تێدەگەن.\nهێشتنەوەی زەینەب جەلالیان لە ژووری تاکەکەسی زیندانی کرمان لە کاتێکدایە کە ئەم ژنە زیندانییە سیاسییەی کورد، لە زیندانی قەرچەکی وەرامین تووشی ڤایرۆسی کۆرۆنا بوو و هەر ئەو کاتە دەستی دایە مانگرتن لەخواردن.


شێوازە نوێکەی کڕینی نێوخۆیی ئەپەکان لە گووگڵ پلەی بەردەست کرا – کەی ئای تی ئێن\nئەندرۆید 4, ئاب 2018\nبەپێی ماڵپەڕی 9to5Google، گووگڵ دەستی کردووە بە بەردەستکردنی شێوە نوێکەی کڕینی نێوخۆیی ئەپەکان In-App Purchases لەناو گووگڵ پلەی.\nشایەنی باسە لە پێشتر کاتێک لەناو ئەپێکدا شتێکت کڕیابایە پەنجەرەیەک لە ناوەڕاستی ڕوونمای مۆبایلەکە دەردەکەوت و داوای ڕێگەیەکی پارەدان و وشەی نهێنی و ناوی بەکارهێنەری دەکرد و پاشان پڕۆسەی کڕینەکەت جێبەجێ دەکرد. بەڵام شێوە نوێکەی کڕینی نێوخۆیی جیاوازە و لە خوارەوەی ڕوونما هاوشێوەی iOS دەردەکەوێت، وە وێنۆچکەیەکی پەنجەمۆر و لەگەڵ نرخی ئەو شتەی دەیکڕیت و هەندێک زانیاری تریش پەیوەست بە هەژمارەکەت. وە هەروەها لە بەشی سەرەوەی پەنجەرەکە ناوی Google Play بە گەورەیی دەبینرێت.\nسەبارەت بە بەردەست بوونی ئەم دیزایینە نوێیە، لە ئێستادا چەند بەکارهێنەرێکی کەم پێیان گەیشتووە و وردە وردە بە بەکارهێنەرانی تریش دەگات. کەواتە ئەگەر پرسیارت ئەوەیە کەی پێت دەگات، ئەوا تەنها ئارام بگرە و بە گوێرەی تێپەڕبوونی کات بە تۆ و گشت لایەک دەگات.


بە باوەڕی من ئەم دژایەتی و هەڕەشانەی لە ڕابردوودا هەبوون و لە ئێستاش بۆسەر بزوتنەوەکە دەکرێت دژایەتی نیە بۆ خودی بزوتنەوەکە وەک حزب ئەوەندەی دژایەتی و ترسە بۆ بیری دامەزراو و ڕەگ داکوتاوی بزوتنەوەکە . چونکە بیری گۆڕان و گۆڕانکاری بەردەوام هەڕەشەیەکە بۆ ئەوانەی کار و بیرو بەرنامە و ئامانجیان بۆ وەک خۆ هێشتنەوەی کۆمەڵگایە و ئەسپی خۆیان لە دۆخی چەقبەستوو تاودەدەن.\nیەکەم / گۆڕان خاوەنی جوانترین هەڵوێستەکان بوە کە حزبێکی سیاسی وەک گۆڕان دەتوانێت شانازی پێوە بکات لە ڕوی نیشتمانی و نەتەوەیی هیچ کات نەبوە بە جێبەجێکاری فەرمانەکانی وڵاتانی وەک تورکیا و ئێران، هەردەم پاڵپشتی مافەڕەواکانی گەلی کورد بوە لە پارچەکانی تر. لە پێناو گەیشتن بەو ئامانجانەی بۆی دروستبوە لە سەروەری یاسا و گۆڕینی سیستەمی حوکمڕانیش لە باشور هیچ کات لە ئامانجەکانی لای نەداوە، بەڵک و لە خراپترین بارودۆخدا هەوڵی داوە ڕێگای گەیشتن بە ئامانج بگۆڕێت نەک ئامانج . ئایا ئەمە جیاوازی نیە بۆ ئەوەی دژایەتی بکرێت ؟\nدووەم / ئەگەر جیاواز نیە لە ئەوانی تر بۆ دژایەتی دەکرێت ؟ ئایا کام لە کادیر و هەڵسوڕاوەکانی گۆڕان لە مەکۆکان و ئۆرگانەکانی تری گۆڕان کاری حزبی بۆ گۆڕان دەکەن و موچەکانیان لە لایەن حکومەتەوە بۆ دابین کراوە؟ کامە بەرپرسی گۆڕان لە ئۆرگانێکی حزبی ئۆتۆمبێلێکی لەسەر حسابی حکومەت و بە پارەی خەڵک بۆ کڕدراوە و کاری حزبیی گۆڕان و کەسی و ماڵ و منداڵی پێدەکات؟\nکامە باژێروانی گۆڕان کە ئەندامی سەرکردایەتی ئەو حزبەیە پاسەوانی هەیە و ئۆتۆمبێلی حزبی پێیە، کە لەسەر حسابی ئەم میللەتە بۆی کڕدرابێت ؟ کامە لە ئەندامانی ئەنجومەنی مەکۆکان پاسەوان و ئۆتۆمبێلی حزبی بە پارە کڕدراوی حکومەتیان لایە ؟ بە بەراورد بە هەمان ئۆرگان لەو حزبانەی تائێستا حوکمی ئەم هەرێمەیان کردوە . ئایا ناکرێت ئەم جیاوازیە ساکارانە لە بنەڕەتدا ئاڵۆزو گەورانە لەبەر چاو بگیرێن ؟ ئایا کۆمەڵگە ئەم جۆرە کارکردن و بیرکردنەوەی دەوێت یا پێچەوانەکەی ؟ ئایا پێویست ناکات لەمەدوا ئەمانە پەرەیان پێبدرێت نەک بەرەو خۆ جیاکردنەوە و پەردەداری و کەژاوەی ئۆتۆمبێل و پاسەوانی زۆروزەبەند ؟\nسێ یەم / دەی فەرموون با ببینین گۆڕان لە کامە کۆمپانیای بردنە دەرەوەی نەوتی قاچاخ و کامە کۆمپانیای هێنانی دەرمانی کوالێتی نزمی بێ کۆنتڕۆڵی جۆری بۆ هەرێم و لە کامە پاڵاوگە و بیری نەوت پشکی هەیە؟ ئیتر کە گۆڕان نیەتی داوای ئەوەش دەکات بواره‌كه رێكبخرێت و له‌ده‌ستی حزب و ده‌سته‌كان ده‌ری بهێنێت و به‌یاسایی بكات و هه‌موان مافی ئه‌وه‌مان هه‌بێت سه‌رمایه‌گوزاریی دروست بكه‌ین. بۆ جیاواز نیە ؟ کە دەبینین بە نەبونی هیچ یەک لەمانە باری ئەوانی تر قورستر دەکات و هەردەم بۆی لە بۆسەدان تا وەک بەربەستێکی گەورەی ڕەگ داکوتاو ووشکی بکەن لە ڕێگەی مەکینە اعلامیە زەبەلاحەکانیان . گۆڕان جیاواز لە ئەوانی تر کەوتە کار تا سیاسەت لەگەڵ بازرگانی لێک جیا بکرێنەوە نەک هەر سێکتەرەو ببێ بە پشک بۆ یەکێک لە کۆمپانیا زەبەلاحەکانیان کە جگە لە ناوێک بۆ کۆکردنەوەی پارە و سەروەت و سامان بۆ چەند کەسێک و چەند بنەماڵەیەک هیچی تر نین .\nچوارەم /لە کامە داواکاری خەڵک و جەماوەر گۆڕان پشتوو پەنای داواکاریەکان نەبووە ؟ لە کامە هەڵوێست گۆڕان پاشەکشەی کردوە؟ بزوتنەوەی گۆڕان لە کامە دادگا، باڵا دەستەو کاری بە یاسا نەکردوە ؟ چ کاتێک گۆڕان هەوڵی نەداوە کە دادگاکان و دادوەرەکان سەربەخۆ بن نەک سەربەخۆی بن ؟ ئایا ئەمانە جیاوازی نین ؟ لە کامە دادگا بەرپرسە باڵاکانی گۆڕان داواکراوی دادگان لەسەر قوت و موڵکی خەڵک ؟ ئایا هێزی داواکاری و کاربۆکردن جیاواز نین لەگەڵ هێزی جێبەجێکردن ؟ با پارێزگارەکەی گۆڕان بکەین بەنمونە کە ئایا کار بۆ هاوڵاتیان دەکات یا تەنها گۆڕانخوازان ؟ پارێزگاری هەموو خەڵکە یا گۆڕان ؟ لە کام بانگەشەی هەڵبژاردن خۆیی و پۆستەکەی بیر چۆوە و هات بانگەشە بۆ گۆڕان بکات و پۆستەکەی بەکاربێنێت ؟ ئەرێ ئەمە نمونەیەک نیە تا بڵێین گۆڕان زۆر لە ئەوانی تر جیاوازە؟\nحەوتەم / گۆڕان و چاکسازی دوانەی خەباتن، بزوتنەوەی گۆڕان، بۆ چاکسازی و گۆڕانکاری ڕیشەیی دروستبوە . لەخۆمان پرسیوە چاکسازی بە کێ دەکرێت و کێ دەیەوێت چاکسازی بکات ؟ لەوانەیە بڵێین جا هەموان داوای چاکسازی دەکەن، بەڵێ بەڵام خۆ دەبێت ئەوە فەرامۆش نەکەین کە کامە هێزەیە بە چاکسازی بەهێز دەبێت نەک بچوک بێتەوە . بزوتنەوەی گۆڕان بە چاکسازی کردن لە هەر سێکتەرێکی حکومەتدا گەورە دەبێت، چونکە هێزی گۆڕان لەناو بندیوار و گەندەڵکاراندا نیە و بە پێچەوانەوە لە نەمانی دوو موچەیی و نایەکسانی داهات و خەرجیەکانی ناو کۆمەڵگا دایە . هێزی بزوتنەوەی گۆڕان لە یەکسانی و دادی کۆمەڵایەتیدایە. کەواتە چاکسازی و هەوڵ بۆ چاکسازی کە لە هۆکارەکانی بەشداربونی گۆڕانە لە حکومەت پێویستی بە پاڵپشتی و هاندان هەیە نەک ساردبونەوە و پێش ڕوداوکەوتن .\nئێستا کە دەزانین گۆڕان لە چیدا جیاوازە و لە جیاوازیدا دروستبوە، پێویستی بە پاڵپشتی و هاندان هەیە، پێویستە ببین بە هۆکارێک و پاڵنەرێک بۆ ئەوەی هێزەکانی تر ناچار بکرێن بە جێبەجێکردنی ڕێککەوتن و بەڵێنەکان نەک لە کەمیندا بین بۆ سەرکۆنە کردن، پێویستە ئامادەی پاڵپشتی و هاوکاری بین نەک ئەوەی لە ئێستاوە تەپڵی شکست بکوتین . با ئەمجارە جەماوەر و خەڵکی بەش مەینەت تەنها سەیرکەر نەبێت بەڵک و ببێ بە ڕەقیبێک تا پاڵپشتی لەو هێزە جیاوازە بکات کە ئامانج و ئاواتەکانی ئەوانی لە کۆڵناوە و هەموو ڕێگاکان دەگرێتە بەر بۆئەوەی بتوانێت لە دواجاردا بتوانێت بەشێک لەم ئامانجانە بێنێتە دی کە پێشوتر پێویستیان بە ڕێچکە شکێنی هەبوە. دەبێت پشتیوانی لێبکرێت بۆ هەموو ئەم جیاوازیانە، بۆ بەردەوامبوون و چەسپاندنیان نەک ساردبونەوە و لێدان و ڕەشبینی بۆ داهاتوو.


مردووەکان کوشتیان! - قەڵەم\nتاریخ ایجاد در شنبه, 04 بهمن 1393 20:27\nلە یەکێک لەو ساڵانەدا گردەکە وەها لە مردوو پڕبوو کە ئیتر جێگا بۆ مردووی تازە نەما. خەڵکی بە ناچار روویان کردە شوێنێکی تر. لەو ساڵەوە بە نەهاتنی کەسی تازە، مردووەکانیش وەک عەشیرەتیان لێهات. سەرۆکێکیان هەڵبژارد و کوێخایەکیان دانا و ناوی خۆیان نا "خێڵی گردەکە". خێڵی گردەکە کە بە نەریت رقیان لە ئەمنیە و لە جەندەرمە بوو، نەیاندەزانی کە چی لە گەڵ ئەو هاوڕێیەتیە بکەن وا لە گەڵ سەربازەکان هەیانبوو. هەندێکیان وتیان دەبێ وەدەریان بنێین، هەندێکی تریان وتیان چار نیە دەبێ لە گەڵیان بژین، هەندێکی تریشیان پێیان وابوو کە بە بێ بیرکردنەوە لەم جۆرە وشانە دەکرێ هەر وەک جاران ژیان ـ مەرگ لە سەر و ژێرەوەی گردەکە بەردەوام بێت. کە لە دووای چەند کۆبوونەوە بە ئاکامێک نەگەیشتن، هەر گروپە و بە شوێن خەونی خۆیدا رۆیشت. پێڕی یەکەم، ناڕازی، بە شەوانە بە دزییەوە کەوتنە بەردەباران کردنی سەربازەکان، پێڕی دووهەم بۆ سبەی دەچوونە لای سەربازەکان و داوای لێبوردنیان لێدەکردن و، پێڕی سێهەمیش وەک بڵێی هیچ رووی نەدابێ، وەک جاران درێژەیان بە ژیانی خۆیان دەدا.\nبەربەرە وەهای لێهات کە ژمارەی ئەو سەربازانەی وا سەریان دەشکا و جەستەیان خوێناوی دەبوو رووی لە زیادبوون کرد. فەرماندە سەرئەنجام دووای ئەوەی بە وتووێژ لە گەڵ مردووەکان هیچی پێنەکراو نەیتوانی بەر بە بەردهاوێژەکان بگرێ، بڕیاری دا کە نەهێڵێ هیچ مردوویەک لە ئاوەکە بخواتەوە. بۆ ئەم مەبەستە ژمارەی نیگابانەکانی بە شەودا زیاد کرد و، جگە لەمە تێڵدڕووکانیان فرەتر کرد. مردووەکان بەمە تەنگەتاو بوون، بەڵام ئەمە بەری بە رۆحە بەردهاوێژەکان نەگرت. بە ناچار بەرە بەرە روویانکردە خانووەکانی دەورووبەری قەبرستانەکە. بە نیوەشەوان پێڕێکیان دەڕۆیشتن و لەوێ بە گۆزە لەت و بە پووتە شکاوەکانیان ئاویان دەهێنا. خەڵکی گەڕەک کە تا ئەو کات بەم شێوەیە و بەم بەربڵاوییە مردووەکانیان لە ناو حەوشە و کۆڵان و بەردەگاکانی خۆیاندا نەبینیبوو، ترسێکی وەهایان لێ نیشت کە بە ناچار دەبا فکرێکی لێبکەنەوە. چی بکەن چی نەکەن؟ بڕیاریان دا بچن و لە گەڵ شارەوانی شار قسە بکەن. شارەوانی گوێی لە قسەکانی ئەوا گرت و گوتیان کە دوواتر وەڵامیان دەدەنەوە. سەرئەنجام رۆژی بڕیار هات. شارەدار گوتی کە دەیەوێ بە بۆڵدزێڕ گۆڕەکان تەخت بکا و شوێنەکە بکا بە شوێنێکی وەک پارک. هەڵبەت گوتیان کە لە گەڵ بەشی سەربازیش قسەیان کردووە و ئەوانیش دەتوانن بەردەوام بنکەکەیان لەوێ وەک جاران بپارێزن. مقۆ مقۆ کەوتە ناو خەڵک. هەندێکیان گوتیان ئەمە رەنجاندنی باو و باپیرانمانە، هەندێکی تر گوتیان گوناحمان دەگا، هەندێکی تر گوتیان ئەمە ناکرێ چونکە مردووەکان تۆڵەمان لێدەکەنەوە،... هەندێکی تریش گوتیان فکری چاکە. شارەوانی کە دەیبینی بە هیچ ئاکامێک ناگەن پێشنیاری دا کە لانیکەم دەست بکەن بە تەختکردنی بەشێکی گۆڕستانەکە، بۆ ئەوەی بزانن کە کاردانەوەی مردووەکان چۆن دەبێ. خەڵک ئەمەیان قبوڵکرد.\nقەبرستانیش کە بەشیكی کاول ببوو و جەستەی بە قوڵی بریندار هەڵگەڕابوو، مردووەکانی بۆ بەشەکانی تر رایانگواست. بەڵام شوێنیان بۆ نەمابوو. چ بکەن چ نەکەن،... دووای ئەوەی بۆ ماوەیەکی زۆر میوانی ئەوانی تر بوون، بڕیاریان دا بچن و لە گەڵ سەربازەکان قسە بکەنەوە. فەرماندەکە بە جوانی گوێی لە قسەکانیان گرت. دووای ئەوەی کەمێک هات و رۆیشت، لایکردەوە و گوتی:\nـ "زۆر باشە، ئێوە دەتوانن بۆ ناو ئێمە راگوێزن، بەڵام بە یەک شەرت. ئەویش ئەوەی کە بەردەباران کردن دەبێ کۆتایی بێت! ئیدی چۆنیش ئەوانی تر بەمە رازی دەکەن کێشەی خۆتانە و بەس."


ژیان لە فەرهەنگدا: سەربەست ڕەزا گەرمیانی\nدەتوانین بڵێین لە پیشەسازی و هونەری سینەمادا دەکرێت تەواوی هونەرەکانی تر ببینین و ببیستین، جا ئیدی ئەو فیلمەی سەیری دەکەین تراژیدیایی بێت یان کۆمیدیایی یان هەرچ بابەتێکی تر بێت.\nهونەری حەوتەم کە سینەمایە، هەر تەنها لە بەشداری هونەرەکانی تر پێکنایەت، بەڵکو سینەماکاران پێویستیان بە دیدێکی هونەریانە و بە ئافراندنیش هەیە.\nدەشێت ئەمەش یەکێک بێت لە هۆکارەکانی بەخێرایی پێشکەوتنی سینەما و ببێتە ئەوەی پێگەیەکی بەهێزی هەبێت بەتایبەتی کاتێک باس دێتە سەر ئاستەکانی ڕاکێشانی جەماوەر بەلای خۆیدا.\nنکوڵی ناکرێت لەوەی سینەما ئەو پیشەسازی و هونەرەیە کە دەتوانرێت بۆ دەیان ئامانجی جۆراو جۆر بەکاربهێنرێت و کاریگەرییەکانیشی بە تەواوەتی هەست پێبکرێن.\nمن نازانم وایە یان نا، بەڵام زۆر جار لە سینەماکارانم بیستووە، یان لە بەشێکی ئەو ڕەخنەگرانەش کە باس لە سینەما دەکەن دەڵێن "سینەما وێناکردن و وێنەگرتنی خەونەکانە."\nنە هەرئەوەندە بەڵکو سینەماکارە ناودارەکانی جیهانیش کۆک و هاوڕان لەسەر ئەوەی "سینەما بەستنەوەی مرۆڤە بە جیهانەوە."\nسەربەست ڕەزا گەرمیانی، هونەرمەند و سینەماکار\nفیلمە سینەماییەکان، نومایشتکردنێکی هونەریانەی تراژیدیا و کۆمیدیاکانی ژیانە و لێرەشەوە سینەما لە دەروازەکانی مرۆڤایەتی دەدات و ئێمەی بینەریش بە خۆمان زانیبێت یان نەزانیبێت، بووینەتە بەشێکی گەورە و گرانی سیناریۆکانی ئەو فیلمانەیان لەسەر بەرهەم دەهێنرێن، لەو سۆنگەیەوەی فیلمەکان ئەو کارە هونەریانەن کە باس لە ڕاستییەکانی بوون و ژیانی مرۆڤ دەکەن.\nڕایەک هەیە دەڵێت لەوانەیە سینەما یان کاری فیلمسازی دواترین ژانری هونەری بێت کە هەرهیچ نەبێت تا ئێستا مرۆڤ پێی گەیشتبێت. بیرۆکەکان، خودی هونەرەکەیش وەک سینەما، شان بە شانی تەکنەلۆژیا لە برەو و پێشکەوتندایە.\nبینینەوە یان تەماشکردنەوەی ژیان لە فیلمەکاندا وەک دەگوترێت ڕۆڵی گرنگی سینەما دەردەخات بە ئەندازەیەک کە دەیبات بەرەو پێناسەکردنی ژیان لە ڕێی وێنەوە نەک زمانەوە؛ بە مانایەکی تر کامێرا وێنەکانمان بۆ دەگرێت و بەسەرهاتەکانمان بۆ دەگێڕێتەوە، چونکە زمان لە فیلمدا، زمانە باوەکە نییە کە قسەی پێدەکەین و لەم هوبەر و پیشەسازیەدا زمان و وێنە پێکەوە لەگەڵ ئێمەی بینەردا دەدوێن، بەڵام ئەوەی چەندێک وەها دەکات مرۆڤ یان بینەر بخاتە بەردەم پرسیار و بیرکردنەوە نوێیەکان، ئەمەیان دەشێت لە هەر قۆناغێکی تەمەنی سینەمادا وەڵامێکی جیاوازی بۆ هەبێت.\n*ئایا ئێمە وەک کورد سینەمامان هەیە؟\n*ئایا فیلمی کوردی توانیویەتی فیلمی "یۆڵ" ی یەڵماز گۆنا، تێبپەڕێنێت؟\n*کاری هاوبەشی کوردی و بیانی، چ شتێک زێد دەکاتە سەر ئەزموونی کاری سینەمایی؟\nسەربەست ڕەزا گەرمیانی، هونەرمەند و سینەماکار وەڵامی ئەم پرسیارانە و پرسیارەکانی ئەم هەفتەیەی بەرنامەی ژیان لە فەرهەنگدا دەداتەوە:


حەوشەى تەمگرتوو » Balinde Poetry\nچەشنی خۆر کە هەڵدێت و هەورەکانیش دەناسێت،\nخەون کوێرەوەری خۆیی هەیە و دیسانیش چرۆ دەکا.\nمنداڵێک بە حەوشەدا دەگەڕێت\nهەنگاو لەسەر گەڵاکان دەنێ و\nبەسەر چڵى درەختەکان زیندوێتیشى دەپرخێنێ…\nئێستاش تەنانەت ناوت نازانم\nخۆت دەردەخەیت و وەک کات دەتبینم\nهەندێک جار بە شیک پۆشی و\nهەندێک جاریش درم ئاسا.\nکێڵگەکان تاریک دادێن\nکۆترەکانیش زۆر زوو دەنوون\nئەستێران کە بووکە شوشەن\nمانگیش چەشنی دێوێک بە جووتێک چاوی شین،\nبەسەر ڕێگاکان دەکرێتەوە و\nئێوارەیە، پیرە پیاوێک لەودیو پەنجەرەی ماڵێک\nسەری دەرهێناوە و لە منداڵێک دەڕوانێت\nمنداڵێک لە حەوشەیەکی تاریک کە یاری دەکا و\nپیرە پیاوەکەش هاوار دەکات: بچکۆل\nبۆ ئێرە وەرە بچکۆل! _________\nئەم بەیانییە لە پیاسەیەک هەستم لە ئێسکم برین بوو\nجانتا لە شان مەیلە و باویی\nحەزم بە بینینی ئەوانە بوون نەمدەناسین\nبینیی مریشک و پشیلە،\nجل و بەرگی فڕێدراو.\nڕەنگە ئەمە باشترین عەشقێک بێت،\nڕوو لەو دەرگاى کە داخراوە\nپاش دوو دڵی نێو تەلەفۆن و\nکڕێوەى بن ئەو دەستانەی\nهەور لە ئاسمان دەکێڵن.\nئەم بەیانییە پیاوێک غەمبار،\nکراسی سپی لەبەردایە و لە ڕاڕەوەکەدا وەستاوە.\nپاش پشکنین بۆ پشتەوەی دەست لە نێو دەست\nلەو ئۆردوگا هەتاو بەتاڵ\nبەسەر دیواری ژوورەکان جاڵجاڵۆکە هەڵدەگەڕێن.\nچەشنی قولاپیش خۆی دەنوێنێ،\nلە زاریدا کە دەکرێنەوە لێوی دادوەر.\nئەم بەیانییە دەستێکی زل بە دەرگاوە هەڵکورماوە و\nچاوانی شین قوفڵ دەدات\nتیشکی ڕۆژیش بەستەڵەکە و قژ دڕکاوی\nجووتێک پێڵاو لە قاچی چەپدان.\nئەم بەیانییە گاسنەکان هەور دەکێڵن\nمەودامان دڵۆپە دەکا و\nشاری تەڕیش وەک خۆڵەمێش دەبارێنە سەر درەخت.\nتەنیا خاچێکی هەڵواسراو\nکە ناوتی لە سەر نووسراوە\nدرەوشانەوەی لە شەودایە و پەنجەرەکەی واڵا دەکات\nهۆتێڵەکان بە ئارامی لە چاوەکانتدا دەنوون.\nئەم بەیانییە هەوا ناساغ بە تەنافەوە\nچەشنی گۆرانی پاش ئەوین\nلە نێو هەورێک دانیشتووم\nڕەنگە کەڵەبابێک بم و پڕ بە گەرووم بقوقێنم.\nپاش لە شەوگار دەگەڕێمەوە\nبە سپێدەدا پەنجەرەمان دوو ڕێیانە:\nبەسەر خواندا دەکرێتەوە و چێشتەنگاوێک قاچاغچیان\nهەنگوینەکانی ڕوخسارت لە لێومدا قاچاغ دەکەن.\nبەسەر زمان واڵا دەبێت\nتۆ دەبینم، پیاسە دەهاڕم لەو شەقامەی بەسەر زمان دەکرێتەوە و\nدەستەکانم کرێچی نێو دەستتن.\nبەسەر زمان دەکرێتەوە لەوشەقامەی هەنگاو دەبڕم\nتۆ دەبینم، بە پلیکانە هەڵدەگەڕێم بۆ گیرفانێک،\nزستان سەوڵی دەشەکێتەوە…\nبەو پلیکانە هەڵدەگەڕێم، پشیلەیەکی سپیش دەبینم بەهێمنى بەرامبەرمان دانیشتووەو\nڕووخسار لە نێو دەستەکانی!\nڕۆژەکە لە کڕێوەدا خۆی دەردەخات.\nوەک ئەوەی جیهانێک بێت سەروسیمای هەڵپێکابێت.\nچاویلکەی بەتاڵ و فڕێدراو، دوو چاوی شین بە دامێنییەوە\nدەڕوانێت هەر ئەوەندەی بینین کە بگاتە نێو دەرگاکە و بەسەریدا ئاوەڵابێت!\nئاوێنەی سەر سوچێکی دیوارەکەش\nوشک و بێڕەنگ ڕاوەستاوە\nلە دوێنێیدا دەدرەوشێتەوە و\nهەنووکە بە گومانە لەوەی\nنۆستالۆژیا لە خۆیدا پێبکات.\nشەقامێکی پارێزراو نییە، لەوێ کەسێک لە بێدەنگیدا هەنگاو دەنێت. پێی دەترازێ و دەخولێتەوە لەو گۆشانەی کە دیسانیش بۆ هەمان شەقام دەچنەوە.\nپاش کەمێکیش کۆرسی وەرزشی پایسکیلسواران و تێپەڕینیان، پیاوانی قەڵەو و هەناسەسوار، ئاپۆڕەی پاس بەو سەرنشینانەی لە تەنیشت یەک وەنەوز دەدەن.\nکەمێکی دیش ناکاو وەستان لە وێستگە، ڕیزی سەرکەوتنی خێرا و کوێرەوەریی دابەزینی ئەو کەسانەی شیک پۆش لە قەدی خۆیاندا: کراسی سپی و پاڵتۆی ڕەشی ئوتوکراو، هەر بە پێوە لە دوالیزمە سەریان بەسەر ملیاندا شۆڕ، ساندەویجەکانیان دەخۆن…\nئەوانەی زیندوون گۆرانی دەڵێن، ژوورێک لە زاریان ڕاخراوە هەڵی دێنن کە خۆیان کێن. سەرنشینان وەنەوز دەدەن ناوەکانیان بەبێ ناون، دەخزێنە نێو چاوی یەکدی و\nبیریان دەچێت کە ئەوان کێن.\nلە ژێر پێییەکانی دەردەچێت، لە ناکاو هەسارەکە غلۆر دەبێتەوە ڕێک و ڕەوان، وەک ئەوەی هیچ ئاڕاستەیەکی نەبێت. گولە وێڵەکان بەو پەڕی خێرایی دیوارەکە دەبڕن و بەرەو ڕووناکیەک کە پێی گوتراوە ڕووناکی بێت دەکشێن. پاڵه پەستۆکان هەسارەکە قاژ دەکەن، شۆڕ دەبنەوە نێو خاک و لە قوڵاییدا زەوییەکە دەلەرێننەوە.\nئێستا زەمین لە قوڵایی خۆیدا بەخەبەر دێت، سەرەتای ڕۆژێک بەو چرکەیەی کە چاخەکە\nبە ئاڕاستەی شەقامەکە وەردەگەڕێ،\nلەوێدا پیاوەکان دەبینرێن، جگە لە منداڵێک بە دوو لاقی چەپ و ڕاستیەوە\nڕەنگبێت دڵی ڕێگاکە بکوتێتەوە، بە تەنیشت ئەو خانوانەی خاپوور لەکۆشی خۆیاندا.\nبە تەنیشت ئەو خانوانەی هێشتاکە لە هەواکەدان و بۆنی جەنگەکەیان تێ نەگەڕاوە.\nبە تەنیشتیاندا، لێ نەبینراو…\nلەم کازیوە دەنگە دەنگ و ئاپۆڕەکان هەوا پڕ دەکەن\nبەسەریەکدا کەڵەکە دەبن، گرمە گرمیان ڕۆدەچنە نێو کاتژمێر\nلە سێپتەمبەر دەتەقنەوە\nیازدەهەمین ڕۆژی هەمیشەیی کە لەوێدا ئامبۆلانسەکان هەرگیز ناگەن.


لێدوانی بەکارھێنەر:Zanyariiii - ویکیپیدیا، ئینسایکڵۆپیدیای ئازاد\nبەخێرھاتی بۆ ویکیپیدیا Zanyariiii!\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەڕۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لەسەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٢٥٬٤٩٠ وتار و ١٠٩ بەشداربووی چالاکی ھەیە.\n-- > kushared (لێدوان) ٠١:٠٠، ٢٠ی حوزەیرانی ٢٠١٧ (UTC)\nتکایە دەست ھەڵبگرە لە ئەنجامدانی دەستکاریی ڕووخێنەر لە ویکیپیدیا. ئەگەر دەتەوێت تاقیکردنەوە بکەیت، ئەوا خۆڵەپەتانێ بەکاربھێنە. ئەو دەستکارییانەی کە لە پەڕەی جەلال تاڵەبانی ئەنجامت داون خراپکارییە و ئەگەر لەم جۆرە دەستکارییانە ڕانەوەستیت لەمەودوا بەربەست دەکرێیت. —ژیـار وتووێژ ٠١:٥٦، ٢٠ی حوزەیرانی ٢٠١٧ (UTC)\nوەرگیراو لە «https://ckb.wikipedia.org/w/index.php?title=لێدوانی_بەکارھێنەر:Zanyariiii&oldid=526650»\nئەم پەڕەیە دواجار لە ٠١:٥٦ی ٢٠ی حوزەیرانی ٢٠١٧ نوێ کراوەتەوە.


له‌لایه‌ن: كارزان دوكانی - به‌روار: 2020-08-17-20:54:00 - کۆدی بابەت: 373\nجەختكردنەوە لەسەر دەركەوتنی خوان بە شێوەیەكی جوان و شیاو ، پێویستە خوانەكە بە زیرەكییەوە ڕێك بخرێـت و ، هەر پارچەیەك ئەركێكی تایبەتی خۆی هەبێت ، وەك چۆن جەخت لەوە دەكەینەوە كە نابێت هیچ پارچەیەك كەم و كوڕی هەبێت بە هەمان شێوەش نابێت هیچ پارچەیەكی زیاد لە پێویستی لێ بێت.\nكەمێك ڕێكسازی و گرنگی پێدانی جۆرێك لە گەرم و گوڕی و ڕۆمانسییەت بە بەرچایی یان ئێوارە خوانەكەت دەبەخشێـت و ، شێوەیەكی ناوازە بۆ خوانەكەت زیاد دەكات ، چونكە پەیوەندی لە نێوان جۆرەكانی خواردن و شێوەكانی و سروشتی ڕێكخستنی خوان ڕۆڵێكی گەورەی هەیە لە هاوسەنگ ڕاگرتنی خوانەكەدا .\nبە نیسبەت ڕێكخستنی قاپەكانەوە بنەماكان دەڵێن : لەسەرەتادا ئەو قاپە گەورەیە دادەنرێت كە خوانە سەرەكییەكەی تێدایە و ، دەبێت پان و بەرین بێت و قاپێكی بچوكتری لەسەربێـت بۆ زەڵاتەو خواردنەوە ساردەكان و لە نێویشیدا قاپێكی تری بچووكی لێ بێت بۆ شۆرباكە .\nجۆر و شێوازی ئامڕازەكانی خوان ، جیاوازن و هەریەكێكیشیان بەكارهێنانی تایبەتی خۆی هەیە\nچەتاڵی كۆكتێل : لەگەڵ كۆكتێلەكانی خواردنە دەریایی و میوەكاندا بەكاردێت و بۆ پێشكەشكردنی زەیتون و جۆرەكانی ترشیاتیش بەكاردێت .\nچەتاڵی زەڵاتە : بۆ خواردنی زەڵاتەی قارچك و هەویرەمەنی و گۆشتە ساردەكان بەكاردێت .\nچەتاڵی ماسی : تەنها لە كاتێكدا لەسەر خوانەكە دادەنرێت كە خواردنی ماسی تێدابێت .\nچەتاڵی ئێوارە خوان : بۆ نان خواردنی ئێوارە ، جگە لە ماسی .\nچەقۆی ستیك : بۆ لەتكردنی گۆشتەكان .\nچەقۆی ماسی : لەسەر سفرە دادەنرێـت ، ئەگەر لیستی خواردنەكە ماسی تێدا بێـت.\nچەقۆی نڤیشك : لەسەر قاپی نڤیشك دادەنرێـت ، بۆ لەتكدرنی نڤیشك و پەنیر .\nچەقۆی ئێوارە خوان : بۆ لەتكردنی خواردنەكان جگە لە ماسی.\nكەوچكی شۆربا : بۆ خواردنی شۆربا بەكاردێـت .\nكەوچكی شیرینی : بۆ خواردنی شیرینی و میوەكان بەكاردێت .\nكەوچكی خواردنەوەكان : لەگەڵ خواردنەوەی ئایسكرێم و شیرینی بەكاردێت ، كاتێك لە كوپی درێژدا پێشكەش دەكرێن.\nكەوچكی چا : بۆ چاو قاوە بەكاردێـت .\nچەند تێبینییەكی گرنگ\nمێزی خوانەكە بەسەر مێزێكی گونجاو دابپۆشە ، بە جۆرێك لە هیچ لایەك لە لایەكانی مێزەكە زیاد لە 30 سم شۆڕنەبێتەوە .\nلە كاتی دانانی چەقۆ و چەتاڵ و كەوچكدا نابێت لێواری دەسكەكانیان لە (2سم) زیار لە لێواری مێزەكەوە دوور بێـت.\nچەقۆ لە لای ڕاستی قاپەكەوە دابنێ بە جۆرێك ڕووی لایە تیژەكەی لە قاپەكە بێـت .\nكەوچكیش لە لای ڕاستی قاپەكەوە لە نزیك چەقۆكەوە دادەنرێت ، ژمارەشی بە پێی جۆری خواردنەكە دەگۆڕێت ، ئەوەشیان كە لە سەرەتاوە بەكاردێت دوورترینیان دەبێـت لە قاپەكەوە بەرەو دەرەوە .\nچەتاڵ لە لای چەپی قاپەكەوە دادەنرێت ، دەبێـ ددانەكانی ڕووەو سەرەوە بن ، بە هەمان شێوە ژمارەكەیان بە پێی جۆری خواردنەكان دەبێـت ، ئەوەشیان كە سەرەتا بەكاردێـت دوورترینیان دەبێت لە قاپەكەوە .\nقاپە زەڵاتەكە لە لای چەپی چەتاڵەكەوە دادەنرێت .\nقاپی كەرە و نان (ئەگەر بەكارهێنرا) لەسەرو چەتاڵەكەوە و لە لای چەپی قاپەكەوە دایبنێ و ، چەقۆی كەرەكە لە لای ڕاستی قاپەكە خۆیەوە دادنرێت و ، لا تیژەكەی بە ئاڕاستەی ناوەڕاستی قاپەكە دەبێت.\nپەرداخی ئاو لە لای ڕاست و لەسەر ڕووی نووكی چەقۆكەوە دابنێ.\nبابه‌ته په‌یوه‌ندیداره‌كان به : ئەتەكێتی ڕێكخستن و جوانیی خوان


جیاوازی نێوان ڕۆشنبیری Ideal ئایدیال و ڕۆشنبیری Ideology ئایدۆلۆژیاگەرا - ئاگاپرێس | Aga Press\nڕۆشنبیر کێیە؟ بەکێ دەڵێن ڕۆشنبیر؟ ئایا زانست کاران ڕۆشنبیرن؟ پزیشک و ئەندازیارو پارێزەر و مامۆستاو چیرۆک نووس و شاعیران ڕۆشنبیرن؟ ئایا زانایانی ئاینی ڕۆشنبیرن؟\nلە کەناڵی nrt لە۲۲/۱/۲۰۱۹ سەبارەت بە ڕۆڵی ڕۆشنبیر لە هەرێمی کوردستان و پێناسەی ڕۆشنبیر٫ لە بەرنامەی دیاڵوگ بەرێز عومەر عەلی چەند پرسیارێکی لە ئامادەبوانی بەرنامەکە کردوە٫ بەرای من لەبەر ئەوەی ئەو بەرێزانە بە ڕۆشنی وەلامی ئەو پرسارەیان نەداوەتەوە.\nبە پێویستم زانی سەرنج و بۆچونی خۆم لە ڕێگای ئەم بابەتە بە ئێوەی بەڕێز بگەێنم و وەلامێکیش بەو پرسیارە بدەمەوە ڕۆشنبیر کێیە؟ بەکێ دەڵێن ڕۆشنبیر؟ که بەڕێز عومەر عەلی لە میوانەکانی بەرنامەی دیاڵۆگی کردوە.\nئەگەر لە بۆچونی فەیلەسوفەکانەوە دەست پێ بکەم بەتایبەت (دیکارت) ڕۆشنبیران دابەش دەکات بە دوو بەش\nبەلام پێش ئەوەی باسی بۆچونی دیکارت سەبارەت بە ڕۆشنبیران بکەم.\nبۆ ڕۆشنکردنەوەی زیاتری بابەتەکە سەبارەت بە ڕۆشنبیر، دەبێت باسی جیاوازی بیرو باوەڕی نێوان ڕۆشنبیری هەرێمی کوردستان و ئەو ڕۆشنبیرانە بکەم کە باوەڕی بەزانست و ئەقل و واقعیەتە، ئەو ڕۆشنبیرانەی کە تەنها لەسەر ڕاستی و هەقیقەت واقعیەتی و زانست، کار دەکەن و بیرو باوەڕی خۆیان لە ڕێگای گوتارەکانیان ڕادەگەێنن. بەلام ڕۆشنیرانی کوردستان گوتارەکانیان لەسەر بنەمای ئیحساس و سۆزو جۆشە\nبۆیە پێویسته بزانین ئەوانەی لە کوردستان خۆیان بە ڕۆشنبیر دەزانن و خەڵک پێیان دەڵێن ڕۆشنبیر. لە کۆمەڵگا چ کاریگەری و هەلوێستێکیان لەسەر خەڵک و دەسەلات هەیه، دەبێ بزانین جێگاو ڕێگای ڕۆشنبیر لە کۆمەڵگای کوردستان لە کوێی دایە؟\n1 ڕۆشنبیرە بەلام راوێژکاری کەسێکی جەلادە!\n2 ڕۆشنبیرە بەلام چوار ژنی هەیە!\n3 ڕۆشنبیرە بەلام ڕاوێژکاری مەکتەبی سیاسیە!\n4 ڕۆشنبیرە بەلام ڕاوێژکاری ئەوکەسەیە کە ڕۆژنامە نووس تیرۆر دەکات!\n5 ڕۆشنبیرە بەلام هەڵگری ئایدۆڵۆژیای حیزبێکی گەندەڵە!\n6 ڕۆشنبیرە بەلام ڕاوێژکاری ژن کوژێکە!\n7 ڕۆشنبیرە بەلام راوێژکاری خۆفرۆشێکە!\nپێناسەی چەمکی ڕۆشنبیر لە هەرێمی کوردستان!\nپێناسەی چەمکی ڕۆشنبیر لە هەرێمی کوردستان، پێناسەیەکە که گرێدراوە بە ئاستی تێگەیشتنی ڕۆشنبیر لە زانست و زانیاری.\nله واقیعدا، چەمکی ڕۆشنبیر لە ماناو ناوەڕۆکە سەرەکیەکەی خۆی دورخراوەتەوە؛ بۆیە لە هەرێمی کوردستان زۆرکەس کە هیج تێگەیشتنێکی ئەقڵی، ئنسانی و ئەخلاقی یان نیە وە دژی هەموو ماڤێکی ئینسانی و ئسولی ئەخلاقین. بەلام لەبەر ئەوەی پزیشکە یان مامۆستای زانکۆیە یان چیرۆک نووسە. پێیان دەڵین ڕۆشنبیڕ.\nهەروەکو لە بەشی یەکەم کە باسی بۆچونی دیکارتم کرد، دیکارت ڕۆشنبیران دەکات بە دوو بەشەوە.\nپاشان پێناسەی جیاواز بۆ هەردوو بەشەکە لە ڕۆشنبیران دەکات.\nیەکەم analytical thinking\nئەم بەشە لە ڕۆشنبیران، لەسەر هەموو دیاردە کۆمەلایەتیەکان بە وردی لێکدانەوەو ڵێکۆلینەوە دەکەن. سەرنج و بۆچونی خۆیان به شێوەی جۆراوجۆر بە ئاشکرا ڕادەگەێنن.\nئەم بەشە لە ڕۆشنبیران، ئەگەر ڵێکدانەوەو ڵێکۆلنەوەکانیان زانستیش بێت؛ هەڵەیە پێیان بوترێت ڕۆشنبیر.\nلەبەر ئەوەی ڵێکۆلینەوەو لێکدانەوەکانیان پەیوەندی بە ژیانی واقعی مرۆڤەوە نیە. هەروەها باوەریان بە مافی مرۆڤ و ئسولی ئەخلاقی نیە. \nبۆیە کەسانی وەکو پزیشک وئەندازیارو چیرۆک نووس ئەگەر کارو زانستەکەیان نەچووبێتە ناو بواری لیکدانه وه و لیکولینه وه کومه لایتیەکانەوە بە گشتی ڕۆشنبیر نین.\nهەروەها ئەم بەشە لە ڕۆشنبیران، بەشێکی زۆر ڵێکدانەوەکانیان لە پێناو بەرژەوەندی شەخسی خۆیان و ئاغاکانیان بەکار دەهێنن. بۆیە ئەنجامی کارەکانیان دەچێتە خزمەت ستەمکارەوە.\nبۆیە زانستکاران بەگشتی وەک و پزیشک و ئەندازیارو پارێزە و چیرۆک نووس ڕۆشنبیر نین.\nدووم critical thinking\nئەم بەشە لە ڕۆشنبیران، تەنها کاریان ڵێکدانەوەو ڵێکۆلینەوە لەسەر دیاردە کۆمەلایەتیەکان نیە، بەڵکو خۆیان لەبەرامبەر هەر کارێکی باش و خراپی کۆمەڵگا بە بەرپرس دەزانن و ئامادەن قوربانی بۆ بدەن.\nئەم بەشە لە ڕۆشنبیران جیاواز لەوەی کاری لێکدانەوەو لێکۆلینەوە دەکەن، لە هەوڵی گوتاری تازەو ڕەخنەگرتن و داهێنانیشن.\nدیکارت پێی وایە: سەرەڕای ئەوەی ڕۆشنبیر دەبێت کاری ڵێکدانەوەو لێکۆلینەوە بکات، دەبێت باوەری بە زانست و ئەقڵ و واقعیەتیش هەبێت. بەلام هێشتان ئەوانە نابێتە هۆی پێناسەی ڕۆشنبیر.\nڕۆشنبیر، کەسێکە ناتوانێت ماڤەکانی مرۆف وەکو ئازادی، سەربەخۆیی، دادپەروەری، ڕاستگۆیی، خۆشەویستی، میهرەبانی، هەقیقەت لەبەر چاو نەگرێت.\nڕۆشنبیری ئایدۆلۆژیاگەرا، بنەمای فەلسەفەی فکرو بیرکردنەوەی لەسەر ئیحساس و جۆش و سۆزداری دامەزراوە.\nلە تەمەنی ۷ سالی یەوە تاکو مردن، هیچ ئاڵوگۆڕێکی ڕیشەیی بەسەر سیستەمی فکرو بیرکردنەوەی دەربارەی، سیاسەت، ئاین، ژن، منداڵ، نەتەوە، دا نایەت ئامادە نییە تەنها بۆ یەک جاریش ئەو بیروباوەره بخاتە ژێر ڕەخنەو ڵێکۆلینەوە.\nڕۆشنبیری ئایدۆلۆژیا گەرا، لەڕێگای گوتارەکانی، تاکتیکی درۆکردن و هەڵخەلاتاندنی خەڵک، لەجیاتی ئاشکرا کردنی ڕاستی و هەقیقەتەکان بەکار دەهێنێت. ئەو ڕۆشنبیرانە بە مەبەستی گەیشتن بەستراتیژی. باوەڕی بە بەکارهێنانی تاکتیکی توندوتیژی و کاری خراپ وەکو: برسی کردن،زیندانی کردن، پێشگرتن لە ئازادی و ماڤەکانی خەڵک، هەیه.\nبەلام ڕۆشنبیری ئایدیال بنەمای سیستەمی فکرو بیرکردنەوەی، لەسەر زانست و ئەقڵ و واقعیەت دامەزراوە.\nهەموو بیرو باوەڕێک دەخاتە بەر ڵێکۆلینەوەو ڕەخنە گرتن، هەتا ئەو بیروباوەڕەی کە بەخۆشی باوەڕی پێیەتی.\nئامانجی ڕۆشنبیری ئایدیال لە زانست و زانیاری، رزگار کردنی مرۆڤە لە تارێکی و ئازارو ناخۆشیەکانی ژیان و رزگار کردنی مرۆڤە لەژێر باری سیستەمی داسەپاوی کۆمەڵگا.\nڕۆشنبیری ئایدیال خۆی بە بەرپرس دەزانێ لەبەرامبەر کۆیلایەتی و چەوساندنەوەی مرۆڤ لە لایەن گروپێکی دەسەلاتدار بەسەر گروپێکی تری کۆمەلایەتی.\nکارو تێکۆشانی ڕۆشنبیری ئایدیال، ئاشکرا کردنی پیلان و کارە نەهێنیەکانی گروپێک یان چینێک دژ بە گروپ و چینێکی تر لە پێناو بەرژەوەندی دەسەلات خوازی خۆیان دا. وەستانەوەیە لەبەرامبەر لێدان، کوشتن، زیندانی و چەوساندنەوەی مرۆڤ، بە بەهانەی گەیشتن بە ئازادی، یەکسانی و سەربەخۆیی دا.\nڕۆشنبیر دەبێت هەست بە ژیان و گوزەران، و دەرد و ڕەنج، داخوازیەکانی مرۆڤ بکات.\nڕۆشنیر نابێت لەبەر بەرژەوەندی شەخسی خۆی، لەناو خۆشخەیاڵی و بۆچونە داخراوەکانی دا بمینێتەوە. هەست بە واقعیەتی دەورو بەری خۆی نەکات.\nڕۆشنبیر نابێت لە گەڵ دەسەلات بێت، یان ڕاوێژکاری دەسەلاتێک بێت. کە توندوتیژی، پێش بە ئازادی و سەربەخۆیەکانی خەڵک دەگرێ! ڕۆشنبیر نابێت لەبەر بەرژەوەندیەکانی خۆی بەرامبەر ناهەقی و زۆرداریەکانی دەسەلات، بێ دەنگ بێت و دەلیل و بەهانەی ناواقعی بدۆزێتەوە.\nئەو ڕۆشنبیرەی کە لە پەنا سێبەری دەسەلات، ئاگای لە ژیان و گوزەرانی خەڵکی هەژار نیە؛ زوڵم و زۆرداریەکانی دەسەلات لەڕێگای گوتارەکانی لە خەڵک دەشارێتەوە، تەنها لە فکری پرکردنی ورگ و پاراستنی ژیان و بەرژەوەندی خۆی و ئاغاکەیەتی، نەک نابێتە سەرچاوەی ڕوناکی بۆ کۆمەگا؛ بەڵکو دەبێتە سەرچاوەی پەروەردەکردنی مرۆڤی کۆیلە و بلاوکردنەوەی بیری تاریکی لە کۆمەڵگادا.


لاهور شێخ جەنگی بۆ كوردستانی نوێ: هیوادارم رۆژنامەكەتان هەمیشە پرەنسیبی چەپكە گوڵەكە تیادا رەنگ بداتەوە\n2021-01-12 10:19 248 جار بینراوە کۆمێنت\nلاهور شێخ جەنگی هاوسەرۆكی یەكێتی نیشتمانی كوردستان\nلاهور شێخ جەنگی هاوسەرۆكی یەكێتی نیشتمانی كوردستان، بەبۆنەی یادی بیست ونۆیەمین ساڵڕۆژی دەرچواندنی رۆژنامەی كوردستانی نوێ پیرۆزبایی لەسەرجەم سەرنوسەر و سكرتاریەتی نوسین ورۆژنامەنوسان و كارمەندانی رۆژنامەكە دەكات. ئەمەش دەقەكەیەتی...\nبەڕێزان سەرنوسەرو سكرتاریەتی نوسین ورۆژنامەنوسان و كارمەندانی رۆژنامەی كوردستانی نوێ، بە بۆنەی یادی بیست ونۆیەمین ساڵڕۆژی دەرچواندنی رۆژنامەی كوردستانی نوێ-وە گەرمترین پیرۆزباییتان لێ ئەكەم.\nدەرچواندنی رۆژنامەیەكی رۆژانەی وەك ئەم رۆژنامەیە، سەرباری ئەوەی داهێنانێكی بێ وێنەی راگەیاندنی یەكێتی نیشتمانی كوردستان بوو لەو سەردەمە دا، دەستكەوتێكی مەزنیش بوو بۆ رۆژنامەگەریی كوردیی و بواری روناكبیریی و ئەدەبیی. بۆیە هەر زوو ژمارەیەكی بەرچاوی روناكبیران و رۆژنامە نوسان و نوسەرانی كۆكردەوە بەجیاوازیی بیرو بۆچوونی سیاسییانەوە، بەوەی فەزایەكی بێ وێنەی ئازادیی بیرو رادەڕبرینی هێنابووە ئاراوە.\nهیوادارم رۆژنامەكەتان هەر لە پێشكەوتن و گەشەدا بێت و هەروەك هەموو قۆناغەكان، بەشدارێكی بەرچاو بێت لەخستنە رووی راستییەكان و رەخنەی بنیاتنەر، هەمیشە پرەنسیبی چەپكە گوڵەكە تیادا رەنگ بداتەوە لەنوسین و بابەتەكانیدا.\nمه‌كته‌بی سیاسی پیرۆزبایی له pukmedia ده‌كات 2021-01-20 19:22\nكۆسرەت رەسوڵ پیرۆزبایی لە pukmedia دەكات 2021-01-20 18:28


خاوەن ماڵەكەیان ئەشكەنجە داوە و بڕێك پارەیان لێ دزیوە\nدیاری ئەحمەد 17/01/2020 - 19:41 بڵاوکراوەتەوە لە كوردستان\nلە گەڕەكی بناری شاری خورماتوو، ژمارەیەك چەكدار هەڵیانكوتایە سەر ماڵی هاووڵاتیەكی كورد، خاوەن ماڵیان ئەشكەنجە دا و بڕێك پارەشیان لێ دزی.\nئاسۆ وەهاب دراوسێی ئەو ماڵەی دزی لێ كراوە، بە (باسنیوز)ی ڕاگەیاند ئەمڕۆ هەینی سێ چەكدار هەڵیانكوتایە سەر ماڵی درواسێیەكمان بە ناوی ئەحمەد ئیبراهیم، كە لەناو خەڵكدا بە ئەحمەد حومرە ناسراوە و تەمەنی 75 ساڵە، شاعیرێكی میللی كوردی خورماتووە.\nچەكدارەكان ویستوویانە دزی لە ماڵەكە بكەن، پاشان ئەشكەنجەی جەستەیی خاوەن ماڵەكەیان داوە، تا شوێنی پارەكەیان پێ بڵێ، ئەویش لەژێر ئەشكەنجەیەكی زۆر، بە ناچاری شوێنی پارەكەی بەدزەكان گوتووە.\nگوتیشی چەكدارەكان زیاتر لە 10 هەزار دۆلار و بڕی چوار ملیۆن دیناری عێراقیان لە ماڵەكە بردووە و پاشان بۆ شوێنی نادیار هەڵهاتوون، دواتریش خاوەن ماڵەكە باری تەندروستی تێكچووە و گەیاندراوەتە نەخۆشخانەی گشتیی خورماتوو.\nخورماتوو شارێكی كوردستانییە و دەكەوێتە رێگای نێوان كەركووك-بەغدا و لە كورد و عەرەب و توركمانی شیعە و سوننە پێكدێت و لە 16ی ئۆكتۆبەری 2017وە داگیر كراوە، لەو كاتەوە تا ئێستا جگە لە خراپی دۆخی ئاسایش، هەڵكوتانە سەر ماڵانیش بە مەبەستی دزیكردن زیادی كردووە.


دراگۆن بۆڵ سوپەر – Kurdish-Anime\n7 مانگ پێش ئێستا لە 21/شوبات/2021\nناوی فەرمی: Dragon Ball Super\nناو بە ئینگلیزی: Dragon Ball Super\nساڵی دەرچوون: 07/05/2015\nپۆڵێن: ئاکشن، سەرکێشی، شۆنین، فانتازیا، هونەری جەنگی، کۆمیدی، سەروسروشت\nژمارەی ئەڵقەکان: 131\nستۆدیۆ: Toei Animation\nسینۆپسس: دوای حەوت ساڵ لە ڕووداوەکانی دراگۆن بۆڵ زێد زەوی لە ئارامیدایە و خەڵکی بە دوور لە هەموو مەترسییەک لە گەردووندا دەژین بەڵام ئەم ئاشتییە کورتماوەیە، خراپەیەکی نوستوو لە تاریکیدا لە گەردووندا بە ئاگا دێت؛ بیروسی خواوەندی وێرانکەر. بە پێشبینییەک بێزار بوو کە بە “خواوەندێکی سوپەر سایان” دەبەزێندرێت، بیروس و خزمەتکارە فریشتەکەی ویس دەست دەکەن بە گەڕان بە گەردووندا بۆ ئەم بوونەوەرە نادیارە. پاش ماوەیەک دەگەنە سەر زەوی کە ڕووبەڕووی گۆکو دەبنەوە کە یەکێک لە جەنگاوەرە زۆر بەهێزەکانی ئەم هەسارەیە و هاوڕێ بەهێزەکانیشی هەمان شێوە.\nزنجیرە ئەنیمێی دراگۆن بۆڵ لە ئێستادا سێ بەشی سەرەکی هەیە و نزیکەی 40 بەشیش لاوەکی و فیلم، چیرۆکی سەرەکی تەنها سێ بەشە.\nسێ بەشە سەرەکیەکە:\n(کلیک لە هەریەکەیان بکە بۆ بینینی بابەت)\n2 thoughts on “دراگۆن بۆڵ سوپەر”\n2021-09-03 له 8:46 PM\n2021-09-03 له 8:48 PM\nدى هةرو ناوى دئ


وەڵامێک بۆ دکتۆر رێبوار فەتاح.\nسڵاو کاک رێبوار فەتاح.\nکاک رێبوار، لە وەڵامدانەوەی کۆمێنتەکان بۆ وتارەکەت (بنەمای فەلسەفی کتێبی کاپیتاڵ-ی مارکس-یەکەم) کە لە ٢٢/٠٣/٢٠٢٠ دا لە پێگەی فەیسبووکی خۆت بڵاوتکردۆتەوە. لەوێدا ئەوەی بۆ من زۆر سەرنج ڕاکێش بوو، ئەوە بوو کە لە وەڵامێکتدا کە بە (کاک ڕێبوار و ھەموو دۆستان) دەستپێئەکەی. ھێڕشێکی ناڕەوا و بێ پێشینە، بە فەرھەنگێکی نزم و زمانێکی باڕازی و نا ئەکادیمیانە، ئەکەیتە سەر مەنسوری حیکمەت. ئەمە بەبێ ئەوەی کە ئەو کاک رێبوارەی باسی ئەکەی و دۆستانی پێش کۆمێنتەکەی تۆ، کە وەڵامت داونەتەوە، بە ھیچ جۆرێک باس و پرسیاری مەنسوری حیکمەتیان لێ کردبێتی.\nھەر لەو کۆمێنتەتدا پێش مەنسوری حیکمەت باسی حیزبی شیوعی ئەکەی، کە چۆن لەگەڵ شیعە تێکەڵ بووە و بووە بەلقێک لە حیزبە شیعیەکان. ھەر ڕێک بەدوای ئەمەدا ئەنووسی "ھەڵبەت لای ئێمە تەنانەت کاڵفامێکی نەزانی وەک مەنسوری حیکمەت-یش بە مارکسی ناسێنراوە". کە ئەنووسی تەنانەت، واتە مەنسوری حیکمەت لە ڕوانگەی تۆوە لە حشع و حشک خراپتر و نامارکسی ترە!؟\nسەرەتا وای بۆچووم کە ڕەنگە لە جیاتی ناوی مام جەلال و نەوشیروان و مەلابەختیار و حەمەی حاجی مەحمود، بە ھەڵە ناوی مەنسوری حیکمەتت لەو شوێنەدا نووسیبێ. بەڵام کە کۆمێنتەکەت پاش ئەوەی ئیدیت-یشت کردبوو، ھەمان شتی تیا مابۆوە، زانیم کە بۆچوونت بەوجۆرەیە.\nمن لەو کۆمۆنیستانە نیم کە پێم ناخۆش بێت و ڕەخنەبگرم کاتێک دکتۆرێک، ڕۆشنبیرێک، ئەکادیمیستێک یان نووسەرێک، مارکس لەھەموو شتێک دابماڵێ و تەنھا وەک فەیلەسووفێک بیبینن و بیناسێنن و پێناسەی بکەن. پێش تۆ کاک دکتۆر محەمەد کەمال کتێبی (مارکس وەکو فەیلەسووف)ی بڵاوکردۆتەوە. کە ماندووبونەکەی جێگەی دەستخۆشی و ڕێزی زۆرە. من پێم وایە ئەم جۆرە کتێبانە خزمەت بە کۆمەڵگای کوردستان و کۆمۆنیستەکان و کرێکارانی سۆشیالیست ئەگەیەنێ نەک زیان.\nمەنسوری حیکمەت بە قەدەر توکی سەری تۆ چاوپێکەوتن و وتاری جیا جیای نووسیوە. بە قەدەر دەستی پەنجەی تۆ کتێبی ھەیە. بەداخەوە من تا ئێستا ھیچ وتارێکی تۆ، ھیچ ڕەخنە و کتێبێکی تۆم بەرچاونەکەوتووە، کە تیایدا ڕوونی بکەیتەوە و بیسەلمێنی کە ئەو نامارکسی و نەزان وکاڵفامە؟\nکاتێک لە وەڵامی تۆدا،ھاوڕێ جەمال کۆشش بۆت ئەنووسی "دەزانم ئەمە دنە دانێکی ھەندێک ئامانجدارانەیە" تۆ لە وەڵامدا جارێکی تر ئامانجدارانە بەو شێوەیە شرۆڤەی ئەکەی کە گوایە چیت نووسیوە لەسەر مەنسوری حیکمەت بۆ جەمال ڕۆشن نییە و درێژەی ئەدەیتێ و ئەنووسی "مەنسوری حیکمەت نەزانە و پەیوەندی بە مارکسیزمەوە نییە"!؟ گلەیی لێ ئەکەی کە گوایە بەم ڕونی و زمانە بازاڕییەشت لێت تێ ناگات!\nتۆ کە ئەکادیمیستێکی و ئامانجت تەنھا ئەوەیە کتێبێکی تر بۆ لیستی کتێبەکانت و ناوبانگت زیاد بکەی و شەیدای ناوەکەتیتا دانەکەوێ. ئازادی لەمەدا کە مارکس تەنھا وەک فەیلوسووفێک ئەبینی و بەس. بەڵامبۆ کرێکارێکی سۆشیالیست و مەنسوری حیکمەت کە مارکس سەرەڕای فەیلەسوفێکی مەزن و بیرمەندێکی گەورە، بە شۆڕشگێڕێکی ماندوونەناس و ڕەخنەگرێکی سەرسەختی سیستەمی سەرمایەداری ئەبینن و ھەر وەک مارکس ڕێکخراوی سیاسی دروستئەکەن و لە ھەوڵی بنیتنانی دنیایەکی باشتردا لە خەباتێکی بێوچاندان، ئەمانیش ئازادن.\nکرێکارانی سۆشیالیست ھەر خەریکی شرۆڤە نین، بەڵکو لەھەوڵی بەعەمەلی دەرھێنانی ئەو ئەڵتەرناتیڤەدان کە مارکس بۆ سەرمایەداری تەرحی کردووە.فرێدریک ئەنگلس لە وتەکەیدا لەکاتی ناشتنی مارکسدا لەسەر گۆڕەکەی لەڕۆژی شەمە لە ١٧ی مارسی ١٨٨٣دا وتی "مارکس پێش ھەر شتێک شۆڕشگێڕ بوو". ئەنگلس لە وتەکەیدا بۆ یەکجاریش وشەی فەیلەسووفی بەکارنەھێنا.\nکاک رێبوار نەک ھەر تۆی مەڵتی دیسپلینەری و ھاوزمان. بەڵکو چینی بۆرژوازی بە ھەموو جورنالیست و ئەکادیمیستەکانی، لە باشترین حاڵەتدا ئەیانەوێ مارکس تەنھا و تەنھا وەک فەیلەسووفێک پیشان بدەن و بەس. ئەوان زیرەکن و ھوشیارانە و ئامانجدارانە ئەمە ئەکەن. ئەوان ئەیانەوێ ڕەخنەی قوڵی مارکس لە سیستەمی سەرمایەداری و ئەو بەدیلەی پیشانیداوە و تا مرد خەباتی بێوچانی لە پێناودا کرد، کەم ڕەنگ بکەنەوە.\nکاک رێبوار، لە کۆتایدا، با منیش ئەوەی تۆ بۆ جەمال کۆششت نووسیوە، دووبارە بکەمەوە و بڵێم؛ ڕەنگە ئەمە لەگەڵ بۆچوونی تۆدا نەگونجێ. ھەڵبەت ئەوە سروشتی ژیانە و دەبێ قبوڵت بێ.\nبەداخەوە دوێنێ ئەم کۆمێنتەی سەرەوەم لە سەر پۆستەکەی دکتۆر رێبوار دانا. بەڵام ھەر زوو لایدا و دلیتی کرد.\nدواتر ئەم نامەیەی خوارەوەم لە ڕێگەی مەسنجەرەوە بۆ نارد.\nسڵاو دکتۆر رێبوار،\nئەم کاتەت باش و ماندوونەبی.\nئایا ھۆکاری سڕینەوەی ئەو کۆمێنتەم کە دوێنێ لەسەر بەشی یەکەمی وتارەکەت دەربارەی مارکس دامنابوو چییە؟\nبەداخەوە بێ وەڵام بوو. بۆیە بڵاوبوونەوەی ئەم وەڵامەم بەم جۆرەی سەرەوە بە پێویست زانی.\nبەداخەوە کۆمەڵگای کوردستان ھەر بەھرەمەند نییە لە دەسەڵاتدارانی دز و گەندەڵ و تاوانبار دەرحەق بە خەڵکی کوردستان. بەڵکو ھەندێ لە نووسەران و ڕۆشنبرانیش زۆر لوتبەرز و لە خۆبایین. ئەم دوانە ھەردووکیان دوو دیوی جیاوازی یەک دراون. بەداخەوە کە وایە.\nئەمەی خوارەوە دوان لە کۆمێنتەکانی کاک رێبوارە لەو پۆستەیدا کەلە سەرەوە باسکراوە کە تیایدا باسی مەنسوری حیکمەت ئەکات.\n١- ئەمەی خوارەوە یەکێکە لە کۆمێنتەکانی دکتۆر رێبوار فەتاح:\nکاک ڕێبوار و ھەموو دۆستان - سوپاس بۆ تۆ و بۆ ھەموو دۆستان. دیارە من بۆچوونێکی حزبیم نیە بۆ مارکسیزم. ئەمە بەشێکە لە کتێبێک کە بەردەوام لێی دەنووسم. حەزم نەدەکرد جارێ بڵاوی بکەمەوە. بە تەلەفۆن لەگەڵ چەند دۆستێکدا ناوەرۆکی ئەم کتێبەم ڕوون کردەوە. ئەو دۆستانە، داوایان لێ کردم کە بێبەشیان نەکەم لە بۆچوونەکانم، گەر کامڵیش نەبن. منیش بڕیارم دا لەگەڵ نووسینیدا، بڵاویشی بکەمەوە. بۆ پرسەکەی دیکەت، کە زۆر گرنگە، بۆچی ئێستا. مارکسیزم بەتایبەت لە عێراقدا ئێستا شێواوە. حزبی شیوعی لەگەڵ موقتەدای سەدردا بە لیستێک بەشدای ھەڵبژاردن دەکەن؛ یادی حەسەن و حسێن دەکەنەوە. وای لێ ھاتووە حزبی شیوعی لە باشوور بووە بە لقێک لە حزبە شیعیەکان. پێ دەچێ شیوعی و شیعە بووبێ بە شیوعە. لە ئەوروپادا گرفتێکی گەورە نیە، ھەڵبەت لای ئێمە تەنانەت کاڵفامێکی نەزانی وەک مەنسوری حکەمت-یش بە مارکسی ناسێنراوە. جا بۆیە لام گرنگ بوو، مارکسیزم بخرێتەوە سەر ڕەوتی فەلسەفی خۆی و لەو ھەموو جڕوجانەوەرانە جیا بکرێتەوە. دیارە ڕەشنووسکەم گەورەیە؛ ھەوڵدەدەم کەمکەم پاکنوسیان بکەم. سەرنجی ئێوەش دیارە گرنگە لە کامڵبوونی تێگەیشتنمدا.\n٢- کۆمێنتی هاوڕێ جەمال کۆشش و وەڵامی دکتۆر رێبوار فەتاح.\nدەستخۆشیت لێدەکەم، ئەگەر تەنھا ئامانجت ئەوە بێت کە مارکس وەک فەیلەسوفێک بناسیێنی، بەتایبەت میتۆدەکەی بۆ شیکاری شێوازی بەرھەمھێنانی سەرمایەداری لە کتێبی کاپیتاڵدا، زۆر جێگای دەستخۆشی یە. بەڵام ھەقیقەت کاک رێبوار زۆر دڵگرانم، (دەشزانم ئەمە دنە دانێکی ھەندێک ئامانجدارانەیە)، بەتایبەت دکتۆرێک بیەوێت لەسەر فەلسەفەش بنوسێت (ھەڵبەت لای ئێمە تەنانەت کاڵفامێکی نەزانی وەک مەنسوری حکەمت-یش بە مارکسی ناسێنراوە.). جا نەگبەتیەکەش دکتۆر لەوەدایە ، مەنسور حیکمەت نەک تەنھا لە نێو ئێمە بە مارکسیست ناسێنراوە. من حیکمەتیست نیم. بەڵام شایانی خوێندنەوەیە.\nمەنسوری حکمەت نەزانە و پەیوەندی بە مارکسیزم-ەوە نیە. یەکیەکە لەوانەی کە مارکسیزم-یان تەماوی کردووە. ئیدی لەوە ئاشکرا تر نازانم چۆنی بنووسم. ڕەنگە ئەمە لەگەڵ بۆچوونی تۆدا نەگونجێ. ھەوڵبەت ئەوە سروشتی ژیانە و دەبێ قبوڵت بێ. ڕێزی زۆرم.


نۆرمان میللەر لە تێکستێکیدا دەڵێت « مردن زۆر سەخت نییە، تا ئێستا کەس نییە نەیتوانی بێت بمرێت». بەڵام ئەم وەسفە بۆ هەموو کەس دروست نییە... بە بڕوای من شێرکۆ لەوانەیە چەندە بیەوێت، چەندە هەوڵبدات ناتوانێت بمرێت. کورتکردنەوە و وەسفکردنی شێرکۆ لە کارە سەختەکانە.\nشێرکۆ شاعیر نەبوو، بەڵکو کارخانەیەکی گەورە و سەرسوڕهێنەری شیعر بوو. هێزێکی بێوێنەی هەبوو، شیعر لە هەموو فۆرم و شێوە و ئەگەرەکانیدا تاقیبکاتەوە، شیعر تا ئەوپەڕی سنوورەکانی مەحاڵ ڕابکێشێت، هەمان بیرۆکە و هەمان ئایدیا لە سەدان وێنەی جیاوازدا دابڕێژێت.


كەركوك/ حوزەیرانی 2020/ كۆبونەوەیەكی شانەی قەیران بۆ چۆنیەتی بڕیاریدان لەپێناو بڵاونەبونەوەی زیاتری ڤایرۆسی كۆرۆنا فۆتۆ: كەركوك ناو\n10 لێپرسراوی باڵای كەركوك كە زۆرینەیان لە بواری ئەمنیدا كاردەكەن توشی كۆرۆنا بون و یەكێكیشیان گیانیلەدەستداوە.\nبەپێی بەدواداچونەكانی (كەركوك ناو) تەنیا لە مانگی حوزەیران و تەمموزدا 10 لێپرسراوی باڵای كەركوك توشی كۆرۆنا بون، بەشێكیان لە ئێستادا چارەسەر وەردەگرن و بەشێكی تریان ڤایرۆسەكەیان تێپەڕاندووە.\n(كەركوك ناو) زانیارییەكانی لە هەریەكە فەرمانگەی تەندروستیی و بەشێك لە لێپرسراوانی كەركوكەوە وەرگرتووە، تیایدا لە سەرەتای مانگی حوزەیرانەوە، هەریەكە لە لیوا عەلی کەمال، فەرماندەی پۆلیسی کەرکوک، عەمید ئەفراسیاو کامل وتەبێژی بەڕێوبەرایەتی پۆلیس، رائید عەمار بەرپرسی نوسینگەی لیوا عەلی کەمال، عەقید مازن غەریب، بەڕێوەبەری پۆلیسی فریاکەوتنی کەرکوک، جوان حەسەن ئەندامی ئەنجومەنی هەڵوەشاوەی پارێزگای کەرکوک، عەمید رزگار تەپەلویی، بەڕێوەبەری پۆلیسی توندوتیژی خێزانی توشبون.\nهەروەها رائید ئاشتی، جێگری بەڕێوەبەری پۆلیسی لەیلان، عەمید فاخر دعه‌یه‌ر عه‌لی، فەرماندەی فرقەی سێی پۆلیسی ئیتحادی لە حەویجە، جەمال شکور، ئەندامی ئەنجومەنی نوێنەرانی عیراق هەڵگری ڤایرۆسەكەن، ئەوەش بەپێی پشكنینەكان.\nئەوەش لەكاتێكدایە، رۆژی یەكشەممەی رابردوو 5ی تەمموز، عەقید معمەر عوبەیدی، بەڕێوەبەری بنکەی پۆلیسی رەشاد، دوای توشبونی بە ڤایرۆسی كۆرۆنا گیانیلەدەستدا.\nسەرچاوەیەكی ئەمنی لە كەركوك بۆ (كەركوك ناو)، جەختیكردەوە كە حاڵەتەكانی توشبوان لەناو هێزە ئەمنییەكان زۆرە، بەهۆی بونی دەوامی بەردەوام و مانەوەیان لەسەر شەقام و بازاڕەكان لەپێناو چەسپاندنی بڕیارەكانی شانەی قەیرانی كەركوك بۆ رێگریكردن لە تەشەنەسەندنی ڤایرۆسی كۆرۆنا.\nلە كۆتایی مانگی شوباتەوە یەكەم حاڵەتی توشبون بە ڤایرۆسی كۆرۆنا لەكەركوك تۆماركراو لەوكاتەوە هەزارو 661 حاڵەت هەبووە، كە 87 كەس بەهۆیەوە گیانیانلەدەستداوە و 666 كەسی تر بە تەواوی چاكبونەتەوە و نەخۆشخانەیان بەجێهێشتووە.


ئەمریکا هەڕەشەیەکی توند لە عێراق دەکات؛ هەموو عێراق دەسووتێنین\nهەرمان خالید 26/09/2019 - 11:42 بڵاوکراوەتەوە لە جیهان\nوەزیری بەرگریی ئەمریکا هەڕەشەیەکی توند لە عێراق دەکات و باس لە سووتاندنی خاکی عێراق دەکات.\nدوای کەوتنە خوارەوەی دوو گوللە هاوەن لە نزیک باڵیۆزخانەی ئەمریکا، مارک ئیسپەر،و ەزیری بەرگریی ئەمریکا بە تەلەفۆن پەیوەندیی بە عادل عەبدولمەهدی، ەرۆک وەزیرانی عێراق کردووە.\nئەمڕۆ پێنجشەممە 26-9-2019، میدیا عێراقییەکان ناوەڕۆکی پەیوەندییە تەلەفۆنییەکەیان بڵاو کردووەتەوە، کە تێیدا مارک ئیسپەر بە عەبدولمەهدی راگەیاندووە، ئەگەر حکوومەتی عێراق میلیشیاکانی حەشدی شەعبی رانەگرێت، ئەوا ئەمریکا ”سیاسەتی سووتاندنی خاک“ لە عێراق دەگرێتە بەر.\nرۆژی 25-9-2019، گرووپێکی چەکدار هەڕەشەی بە بارمتەگرتنی هاووڵاتییانی ئەمریکی کردبوو.\nرۆژی پێشتر باڵیۆزخانەی ئەمریکا هۆشداریی دا هاووڵاتییانی وڵاتەکەی لە عێراق و رایگەیاند، پێویستە لەسەریان زیاتر ئاگاداری خۆیان بن.\nدرەنگانی شەوی دووشەممە 23-9-2019، دوو گوللە هاوەن لە نزیک باڵیۆخانەی ئەمریکا لەناو ناوچەی سەوزی بەغدا کەوتنە خوارەوە و دواتر دەنگی تەقینەوە لە ناوچەکە بیسترا.\nئەگەرچی هیچ لایەنێک بەرپرسیارێتیی خۆی لەو هێرشە رانەگەیاندووە، بەڵام میلیشیاکانی حەشدی شەعبی بەردەوام باس لە دژایەتی و بە ئامانجگرتنی ئەمریکییەکان دەکەنەوە.\nوەزارەتی دەرەوەی ئەمریکا هەڵوێستی خۆی لەبارەی خۆپیشاندانەکانی ئێران راگەیاند\nئەمریکا وڵاتێکی عەرەبی لە لیستی رکابەرەکانی دەسڕێتەوە


شه‌هید دارا تۆفیق – Knwe.org\nسەرەکی » وتار » د.عیزه‌دین مسته‌فا » شه‌هید دارا تۆفیق\nشه‌هید دارا تۆفیق\nكه‌سێكی زۆر نزیكی خۆم پێی ووتم: سه‌یری ئه‌م هه‌موو كه‌ناڵانه‌ی ته‌له‌فزیۆن و ئه‌م هه‌موو ڕۆژنامه و گۆڤارانه‌مان بكه، باسی زۆر كه‌س ده‌كه‌ن، به‌ڵام تا ئێستا كه‌س ناوی (دارا تۆفیق) ناهێنێ. سست بووم و پێش ئه‌وه‌ی گله‌یی له‌وان بكه‌م، له دڵدا گله‌ییم له خۆم كرد. چونكه من كۆنترین هاوه‌ڵ و هاوڕێیم و هێشتا هه‌ر ماوم و ئه‌م قه‌ڵه‌مه‌شم به ده‌سته‌وه‌یه و ئه‌م كونجه‌شم بۆ ڕه‌خساوه، به‌ڵام بۆچی بێده‌نگم؟\nبا جارێ به (كونجێك) یادی بكه‌مه‌وه و (خوا كه‌ریمه) بۆ نووسینی زیاتر – كه خۆزگه به كتێبێك ده‌بوو.\nدارای تۆفیق ئه‌فه‌ندیی ئاغا فه‌تحوڵڵا – له پۆلی پێنجه‌م و شه‌شه‌می قوتابخانه‌ی فه‌یسه‌ڵی یه‌وه له‌گه‌ڵما بوو – دووایی له ناوه‌ندیی سلێمانیش له پۆله‌كانی یه‌كه‌م و دووه‌م و سێیه‌مدا یه‌كمان گرته‌وه. ده‌چوومه ماڵه‌كه‌ی خۆیان له (به‌ر خانه‌قا) – سه‌ره‌تا به داڵانێكی گه‌وره‌دا تێده‌په‌ڕیت. له‌و داڵانه‌دا به ده‌رسه‌كانمدا ده‌چووینه‌وه، به واتای ئه‌و كاته – (سه‌عی)مان ده‌كرد.\nباوكی ئه‌و كاته له پیاوه گه‌وره‌كانی شار بوو – ڕۆژێك به داڵانه‌كه‌دا ده‌چووه ده‌ره‌وه. ئێمه له‌به‌ری هه‌ستاین. باوكی ڕێگه‌ی كوڕه‌كانی نه ئه‌دا له‌گه‌ڵ هه‌موو كه‌سێكدا تێكه‌ڵ بن. كه به به‌رده‌مماندا ڕه‌تبوو، من و دارا له‌به‌ری هه‌ستاین، به تووڕه‌ییه‌كه‌وه پرسی: تۆ كوڕی كێیت؟. كه ووتم كوڕی فڵانم – وه‌ك بڵێیت گه‌شایه‌وه. ئه‌ملاو ئه‌ولای ماچ كردم. كاكه دارا لای سه‌یر بوو. فه‌رمووی: تۆ كوڕه‌زای مامۆستامی – من سه‌ره‌تای خوێندنم له خزمه‌ت حاجی مه‌لا ڕه‌سوڵدا بووه – ده دانیشه – با دارا هاوه‌ڵی وه‌ك تۆی هه‌بێ.\nله دوواناوه‌ندیدا جیابووینه‌وه، كاكه دارا له به‌شی زانستی (عیلمی) بوو، من له به‌شی (ئه‌ده‌بی) – به‌ڵام كه چووینه به‌غدا – من له به‌شی عه‌ره‌بیی خانه‌ی به‌رزی مامۆستایان (دار المعلمین العالیه) وه‌رگیرام و ئه‌و له كۆلێجی ئه‌ندازیاری – هه‌موو ڕۆژێك پاش ده‌وام به‌پێ له (وه‌زیریه)وه ده‌چووم بۆ (بابولموعه‌زه‌م) بۆ ئه‌و به‌شه ناوخۆییه‌ی ئه‌و و ڕه‌حمه‌تی جوامێری لێبوو. (جوامێری مه‌جید ئه‌فه‌ندیی سه‌لیم ئاغا) – هاوڕێی منداڵیم و دراوسێی (ماڵ به ماڵه‌وه) – هه‌رسێكمان ده‌ستیشمان دابووه حیزبایه‌تی – له حیزبی شیوعیی عیراقدا – به‌ڵام له یه‌ك ڕێكخراودا نه‌بووین و هه‌ر پێكه‌وه ڕاگۆڕینه‌وه و ده‌نگوباسمان ده‌دا به یه‌ك.\nڕاپه‌ڕینی تشرین هات (1953) – له خۆپیشاندانه‌كاندا یه‌كترمان ده‌گرته‌وه. كه زه‌بر و زه‌نگ (ا‌رهاب) ده‌ستی پێكرد، هاتینه‌وه سلێمانی. هه‌ر من فرمانی گرتنم بۆ ده‌رچوو بوو، چونكه له خۆپیشاندانه‌كاندا خوتبه‌م ده‌دا.\nكاك دارا جارێك هات بۆ مۆسكۆ – ئه‌و جاره هێشتا له حزبی شیوعیدا بوو. چونكه من هاوڕێ جه‌مال حه‌یده‌ری بردمی بۆ لای. ئه‌و كاته له‌وه ده‌چوو ئوتێلی حیزب (تایبه‌تی) نه‌بووبێ. چونكه له ئوتێل مۆسكۆ دابه‌زیبوو – له قسه‌دا زانیم – ئه‌و كاته سكرتێری ڕێكخراوی لاوانی جیهانه و له (هه‌نگاریا)یه. چونكه پاش چوارده‌ی ته‌مووزیش له به‌غدا سكرتێری یه‌كێتیی لاوانی دیموكراتیی عیراق بوو (كه به ده‌ست شیوعی یه‌كانه‌وه) بوو.\nجاریتر هه‌ر وا بزانم له مۆسكۆ بوو شه‌هید دارام دییه‌وه، ئه‌و كاته وه‌ك نوێنه‌ری سه‌رۆك مسته‌فا بارزانی هاتبوو بۆ مۆسكۆ. بۆی گێڕامه‌وه چۆن بووه به نوێنه‌ری سه‌رۆك بارزانی – ووتی: چومه لای نامه‌یه‌كی لێ وه‌رگرم بۆ به‌ردانی خه‌سره‌وی – برا گه‌وره‌م كه له به‌غدا گیرابوو – دیاره ئه‌مه پاش یانزه‌ی ئازاره. ووتی: نامه‌كه‌ی دامێ – به‌ڵام كه ماوه‌یه‌ك پێكه‌وه قسه‌مانكرد فه‌رمووی: جێگه‌ی تۆ لای منه و ده‌بێ كار بۆ من بكه‌یت – ئیتر پاش دان و ستاندن بووم به نوێنه‌ری ئه‌و. نازانم شه‌هید دارا چووه سه‌ركردایه‌تیی پارتی یه‌وه یا نا. به‌ڵام شه‌هید بوونه‌كه‌ی – هه‌ر به كوشتن بوو – به ده‌ستی به‌عسی یه فاشسته‌كان – به‌ڵێ: له نه‌مرانه، له شه‌هیده‌كانی ئه‌م گه‌له تێكۆشه‌ره‌یه. با ئه‌م كونجه سه‌ره‌تایه‌ك بێ بۆ له‌سه‌ر نووسینی ئه‌و شه‌هیده مه‌زنه و بۆ یادگاره‌كانم.\nئیتر بۆ بنووسم:\nناوی خۆی ئاشكرا نەكرد:\nدیسان نازانم – (كونجە) یا یاداشت – بەڵام هەر دەینووسم ...


چەند خوێک خانەکانی مێشک لەناو دەبات\n2019-05-16 [01:49 AM]\nتوێژینەوەیەکی ژاپۆنی ئەوەی ئاشکرا کردووە، پێنج خوی مرۆڤی ئەم سەردەمە، زیانی بۆ خانەکانی مێشک هەیە و لەناویان دەبات.\nماڵپەڕی (ZIV.ru)، بڵاوی کردووتەوە، کە لە توێژینەوەیەکی ژاپۆنی، پێنج خوی ئاشکرا کردووە، کەدەبنە هۆکاری لەناوچوونی خانەکانی مێشک و چاکبوونەوەیان مەحاڵە.\nئەو خوانەی کە توێژینەوەکە باسی کردووە، لەوانە راهاتن لەسەر کەم خواردنەوەی ئاو، چونکە مێشک سێیەکی ئاوە، وشکبوونی ئازاری پێدەدا، هەروەها مادە هۆشبەرەکان، یەکێکی دیکەیە لەوانەی زیان بە مێشک دەگەیەنێت و نایەڵێت خانەکان ئەرکی خۆیان ئەنجام بدەن.\nتوێژینەوەکە، باسی لەوەش کردووە، کە جگەرە، زیانێکی زۆر بە خانەکانی مێشک دەگەیەنێت، وادەکات خانەکانی مێشک بە لاوازی ئەرکەکانی خۆیان ئەنجام بدەن، هێرش دەکاتە سەر خرۆکە سپییەکانی خوێن، ئەمەش کاریگەری نەرێنی لەسەر خانەی مێشک دروست دەکات.\nکەمخەویش، هۆکارێکی دیکەیە، کە خانەی مێشک لەناو دەبات، بۆیە پێوستە مرۆڤەکان بەگوێری کاتژمێری بایۆلۆژی بخەون.\nسەرباری ئەمانەش، توێژەران جەخت لەوە دەکەنەوە، کە فشاری سۆزداری، مەترسییەکی ترسناکی لەسەر خانەکانی مێشک هەیە، فشارێکی دەروونی تیکدەر بۆ خانەکانی مێشک دروست دەکاتس.\nئەم هەواڵە 11356جار خوێندراوەتەوە


دیدار له‌گه‌ڵ حه‌کیم کاکه‌وه‌یس – Denegkan\nدیدار له‌گه‌ڵ حه‌کیم کاکه‌وه‌یس\nنه‌وشیروان مسته‌فا ئه‌گه‌ر هه‌ندی گۆشه‌ی ڕوون بکاته‌وه هه‌ندێ هه‌ڵوێست ڕاست بکاته‌وه، ده‌شێ به‌هێزترین به‌رهه‌ڵستکاری سیاسی بێ و گۆڕانی گه‌وره ئه‌نجام بدا\nحه‌كیم كاكه‌وه‌یس ده‌ڵێت: ده‌مێکه له وڵاتی ئێمه‌دا نیشانه‌ی پرسیار له‌سه‌رسسته‌می سیاسی دروست بووه و ساڵانێکی دوور و درێژه خه‌مخۆران هاوار ده‌که‌ن. به‌ڵام به‌رژه‌وه‌ندی حیزبی و بنه‌ماڵه و داروده‌سته، به‌رژه‌وه‌ندی نیشتمانی و نه‌ته‌وه‌ییان سڕیوه‌ته‌وه. ده‌سه‌ڵاتداران نه گوێیان گرت نه سوودێکیان له‌و هه‌مووهاوار و ڕه‌خنه‌یه وه‌رگرت. ناوبراو ئه‌وه‌شی وت: لیستی داخراو، میراتی به‌عسه و ماوه‌ته‌وه. لستی داخراو هه‌مبانه‌یه‌که مشتوویه‌کی قورسی تێدایه و هه‌رگیز پێویستمان پێی نییه. چما پیاو قاته وا ناوێرن ناویان به‌رن؟! من ئه‌وه‌م به لاوه ئه‌هوه‌نه ئه‌و دوو حیزبه لستی ئاشکرایان هه‌بێ و ڕێ به که‌سی تر نه‌ده‌ن بچێته هه‌ڵبژاردنه‌وه نه‌ک ڕێ به لایه‌نی تر بده‌ن و خه‌ڵک ناچار بکه‌ن ده‌نگ به نه‌زاندراو بده‌ن حه‌كیم كاكه‌وه‌یس نوسه‌رو روناكبیر به‌م له‌دیدارێكدا به‌م شێوه وه‌ڵامی پرسیاره‌كانی داینه‌وه.\nشه‌نكار/ ئه‌گه‌ری ئه‌وه هه‌یه هه‌ڵبژاردن دوابكه‌وێت له‌واده‌ی خۆی، ئایا دواكه‌وتنی ئه‌م پرۆسه‌یه چ كاریگه‌ریه‌كی هه‌یه له‌سه‌ر سیسته‌می سیاسی؟ ئایا ئه‌مه نیشانه‌ی پرسیار دروست ناكات له‌سه‌ر سیته‌می سیاسی كوردستان؟\nحه‌كیم كاكه‌وه‌یس: دواکه‌وتنی هه‌ڵبژاردن بۆ یه‌ک سه‌عاتیش بێ، له به‌رژه‌وه‌ندی ده‌سه‌ڵاتدارانی ئێستای کوردستاندایه چونکه کوردستان، به خاک وخه‌ڵکه‌وه، مانگایه‌کی شیرده‌ره و چه‌ندین ساڵه ده‌یدۆشن و دایده‌دۆشن. له لایه‌کی تریشه‌وه، ئه‌و دواکه‌وتنه ناوی کورد، به خه‌ڵک وحکوومه‌ت و په‌رله‌مانه‌وه ده‌زڕێنێ و هه‌رچی ناحه‌زێکیش هه‌یه، خواخوای ئه‌و ناوزڕاندنه‌یه تا بیانووی تێکدانیان به ده‌سته‌وه بێ. کورد دوژمنی زۆره و خۆشی سه‌ربار! به‌داخێکی گرانه‌وه، به‌رپرسانی ئێستای کوردستان هه‌ست به‌و مه‌ترسییه گه‌ورانه ناکه‌ن، یا خۆیانیان لێ گێل ده‌که‌ن… خۆ ڕه‌نگیشه که لێی تێر بوون، به‌خۆیان نه‌یانه‌وێ ئه‌و نیمچه ئازادی و خۆبه‌ڕێوه‌بردنه‌ی کورد به‌رده‌وام بێ! ئه‌دی ئه‌و هه‌موو فایله ڕه‌شانه بۆ کارێکی وا نه‌بێ به که‌ڵکی چی دێن؟!\nده‌مێکه له وڵاتی ئێمه‌دا نیشانه‌ی پرسیار له‌سه‌رسسته‌می سیاسی دروست بووه و ساڵانێکی دوور و درێژه خه‌مخۆران هاوار ده‌که‌ن. به‌ڵام به‌رژه‌وه‌ندی حیزبی و بنه‌ماڵه و داروده‌سته، به‌رژه‌وه‌ندی نیشتمانی و نه‌ته‌وه‌ییان سڕیوه‌ته‌وه. ده‌سه‌ڵاتداران نه گوێیان گرت نه سوودێکیان له‌و هه‌مووهاوار و ڕه‌خنه‌یه وه‌رگرت. هه‌ردوو لایه‌نی ده‌سه‌ڵاتدار له کوردستاندا گوێیان به‌وه نه‌دا ئاخۆ ئه‌وانه‌ی ده‌وروبه‌ریان چ رابردویه‌کیان بووه، به‌ڵکو ته‌نها گوێیان به‌وه داوه ئاخۆ تا چ ئه‌ندازه‌یه‌ک لایه‌نگری خۆیانن و به‌رژه‌وه‌ندییان ده‌پارێزن. ئێستا ئه‌و خه‌مساردییه بۆته مه‌ترسییه‌کی گه‌وره و کاتی پاشگه‌زبوونه‌وه و به‌خۆداچوونه‌وه‌ش به سه‌ر چووه.\nشه‌نكار/ گرنگیی به‌شداریكردن له‌هه‌ڵبژاردندا چییه؟ ئایا هاووڵاتییان ده‌توانن هه‌ڵبژاردن بكه‌نه سه‌كۆیه‌ك بۆ گۆڕانكاری؟ ئه‌گه‌ر هاووڵاتییان به‌شداربن گۆڕانكاری دروست ده‌بێت؟\nحه‌كیم كاكه‌وه‌یس: هه‌ڵبژاردن دووڕێیانه بۆ گۆڕانکاری. مه‌ودایه‌که خه‌ڵکی وڵات بڕیاری خۆی تێدا ده‌دا. هاوڵاتیان ده‌توانن گۆڕانکاری بنه‌ڕه‌تی ئه‌نجامبده‌ن و ده‌شتوانن به‌و ده‌قه‌ی خۆیانه‌وه بمێننه‌وه و بتلێنه‌وه. ده‌توانن ده‌سه‌ڵاتدار له لووتکه‌وه داگرنه خواره‌وه و که‌سانی شیاو بگه‌یه‌ننه لووتکه‌ی ده‌سه‌ڵات و ئه‌مانه‌تی نه‌ته‌وه‌یی بخه‌نه ئه‌ستۆیان. سیاسه‌ت له وڵاتی ئێمه‌دا ـ تا ئێستا ـ بازرگانییه و هه‌قه وا نه‌مێنێ. سیاسه‌ت بۆته کۆمپانیای نه‌وت. هاوڵاتیان به یه‌کده‌نگی و یه‌کهه‌ڵوێستی ده‌توانن هه‌موو شتێک ژێر و ژوور بکه‌ن. به‌شداریکردن و ده‌نگدان به لایه‌نی تر گۆڕانکاری ده‌کا و ده‌نگنه‌دان هه‌موو شتێک وه‌ک خۆی ده‌هێڵێته‌وه. کێن ئه‌وانه‌ی ده‌یانه‌وێ هه‌موو شتێ وه‌کی خۆی بێ؟ هه‌ر سوودمه‌نده گه‌وره‌کان نین؟! له‌و باوه‌ڕه‌دام پاشماوه‌کانی ئه‌نفال گۆڕانکارییان ده‌وێ و کۆنه به‌عسی و فایلدار و هه‌موو ئه‌وانه‌ی له هه‌موو تاوانێک به‌خشراون، دژی گۆڕانکارین و پێم وایه هه‌موو کارێک بۆ ئه‌و مه‌به‌سته ئه‌نجام ده‌ده‌ن.\nکورد میلله‌تێکه هه‌تا ئێستا چاره‌نووسی له ده‌ستی خۆیدا نییه و بڕیارده‌ری سبه‌ینێی خۆی نییه. هه‌میشه بڕیاری به‌سه‌ردا دراوه. ئێستا کاتی ئه‌وه‌یه به ده‌نگی بڵند بڵێ: نا!!. ئه‌م (نا)یه‌ش باجی خۆی ده‌وێ و پێم وایه ده‌سه‌ڵاتداران ده‌سته‌وه‌ستان نابن و به هه‌موو شێوه‌یه‌ک هه‌وڵ ده‌ده‌ن ئه‌و خێروبێره به (نا)یه‌کی خه‌ڵکی له ده‌ست نه‌ده‌ن. ته‌نها چاوه‌ڕوانی فێڵ و گزی له هه‌ڵبژاردندا ناکرێ، به‌ڵکو چاوه‌ڕوانی خوێنڕشتنیش ده‌کرێ چونکه دیموکراسی و هه‌ڵبژاردن و ده‌نگدان یه‌ک مه‌کۆتکه‌ن و له هه‌ناوی ڕۆژاوا به‌ربۆته‌وه و زه‌حمه‌ته به ئاسانی له ڕۆژهه‌ڵاتی ناوینی کاولکراوی ئێمه‌دا هه‌ڵبکا. به‌ڵام دیموکراسی ئه‌وه‌نده دێنێ ئه‌و باجه‌شی بۆ بدرێ. به لای منه‌وه گرنگ ئه‌وه‌یه ئه‌م سیاسه‌ته به‌سته‌ڵه‌که ده‌قگرتووه بگۆڕێ، ئه‌وجا ئه‌م قه‌تاره چاره‌نووسسازه ده‌جمێ و خه‌ڵکی کوردستان له‌وه ده‌گه‌ن به بێ ئه‌و دوو حیزبه وڵات به‌ڕێوه ده‌چێ و دنیا کاول نابێ.\nشه‌نكار/زیانه‌كانی به‌شدارینه‌كردنی خه‌ڵك له هه‌ڵبژاردندا چۆن ده‌بینیت، ئایا به‌شدارینه‌كردنی خه‌ڵك له‌هه‌ڵبژاردندا درێژه‌دان نییه به‌و دۆخه‌ی ئێستای كوردستان؟ كاریگه‌ریی هۆشیاریی هاووڵاتییان له‌ئاست گرنگیی ده‌نگدان و به‌كار هێنانی سندوقی هه‌ڵبژاردن بۆ گۆڕانكاری چۆن ده‌بینیت؟\nحه‌كیم كاكه‌وه‌یس : به‌شدارینه‌کردن، به بڕوای من، خۆی له خۆیدا به‌شداریکردنه بۆ به‌رده‌وامبوونی ئه‌و دوو حیزبه له سه‌ر ده‌سه‌ڵات و به‌رده‌وامبوونی گه‌نده‌ڵه له سه‌ر گه‌نده‌ڵی خۆی و دز له سه‌ر دزێتی و برسی له سه‌ر برسێتی. به بڕوای من، به‌شداریکردن ئه‌رکێکی نه‌ته‌وه‌ییه له سه‌ر شانمان ئه‌وه‌ش له پێناوی شکاندنی ئه‌و سه‌هۆڵبه‌ندانه‌ی که ئێستا هه‌یه. بوونی لسته‌ی جیاوازی جددی له په‌رله‌ماندا ئه‌گه‌ر به ژماره‌ی که‌میش بێ، بوونی ده‌نگی به‌رهه‌ڵستکار و ناڕه‌زاییه. ئه‌وا چه‌ندین ساڵه په‌رله‌مانی کوردستان نووزه‌ی لێ بڕاوه و هه‌رچی ده‌کرێ، دیزه به ده‌رخۆنه‌یه، چونکه به‌رهه‌ڵستکاران ڕازیی ده‌کرێن… یا چاویان لێ سوور ده‌کرێته‌وه. ده‌نگی به‌رهه‌ڵستکار و ناڕه‌زایانیش له په‌رله‌ماندا، به ڕه‌زامه‌ندی ده‌سه‌ڵات ده‌نگیان لێوه دێ. وای بۆ ده‌چم بوونی لستی به‌رهه‌ڵستکاری ته‌ندروست له په‌رله‌ماندا ده‌بێته هۆی به‌خۆداچوونه‌وه و ته‌ندروستی ده‌سه‌ڵات ئه‌گه‌رچی هه‌ر ئه‌و دوو حیزبه هاوپه‌یمانه‌ش بن که ئێستا ده‌سه‌ڵاتیان هه‌یه.\nهۆشیاری هاوڵاتیان له‌وه‌دا گرنگه بتوانن نوێنه‌ری ڕاسته‌قینه‌ی خۆیان هه‌ڵبژێرن. کوردی هه‌نده‌ران، زۆربه‌یان له‌و بارودۆخه‌ی کوردستان ناڕازین بۆیه به لای ده‌سه‌ڵاته‌وه به‌شدارینه‌کردنیان له هه‌ڵبژاردن گرنگ نییه… نا، به‌ڵکو ده‌سکه‌وتیشه. هه‌قه هه‌وڵ بۆ ئه‌وه بدرێ کوردی هه‌نده‌رانیش به‌شدار بن تا گۆڕانکارییه‌کی بنه‌ڕه‌تی بێته دی، ئه‌گه‌رچی باوه‌ڕ ناکه‌م ده‌سه‌ڵاتداران ڕێ بده‌ن گۆڕانکاری به سه‌لامه‌تی تێپه‌ڕێ. با لێنه‌گه‌ڕێن! خۆ بۆ کورد و ناکورد ده‌رده‌که‌وێ له کوردستاندا چ سسته‌مێک فه‌رمانڕه‌وایه!\nشه‌نكار/رۆڵی رێكخراوه مه‌ده‌نیه‌كان بۆ پرۆسه‌ی هه‌ڵبژاردن و دواجاریش پرۆسه‌ی گۆڕانی بڕیار چۆن هه‌ڵده‌سه‌نگێنیت؟ هه‌ندیكجار رێكخراوه مه‌ده‌نیه‌كان په‌نا ده‌به‌نه به‌ر بایكۆتكردن، ئایا له‌م قۆناغه‌دا په‌نا بردنه به‌ر بایكۆت كاریگه‌ریی ده‌بێت بۆ گۆڕانكاریی سیاسی؟\nحه‌كیم كاكه‌وه‌یس: رێکخراوه مه‌ده‌نییه‌کان کامانه‌ن؟ یه‌کێتی و ساندیکا و نقابه، وه‌ک سه‌رده‌می به‌عس سه‌ر به حیزبه ده‌سه‌ڵاتداره‌کانن. ته‌نانه‌ت یه‌کێتی نووسه‌رانیش که قه‌ت نه‌ده‌بوو وا بێ و حه‌یفه وا بێ، ده‌زگای حیزبییه. له به‌ر ئه‌وه، ئه‌گه‌ر ڕۆڵیشیان هه‌بێ ئه‌وه نابێ که به‌رهه‌ڵستکاران چاوه‌ڕوانی ده‌که‌ن. ده‌مێنێته‌وه ڕێکخراوێکی وه‌کو (چاک) که زیاتر به ڕێکخراوێکی خێرخواز ده‌چێ. به هه‌ر حاڵ، بایکۆتکردن نه‌ک هه‌ر چاره‌سه‌ر نییه، به‌ڵکو خۆی له خۆیدا پشتگیری ده‌سه‌ڵاته. خۆ هه‌موومان ده‌زانین هه‌ڵبژاردنه‌کانی تر چۆن به‌ڕێوه چوون! که‌سی وا هه‌بووه، نۆزده ده‌نگی داوه. جا تۆ هه‌ر بایکۆتی بکه! که‌سانی تر له بری تۆ ده‌نگ به خۆیان ده‌ده‌ن!\nوای ده‌بینم ئه‌م بارودۆخه هه‌تا تێکنه‌چێ چاره‌سه‌ر ناکرێ. ئه‌و حیزبه ده‌سه‌ڵاتدارانه چی لابه‌رن و چی بگۆڕن؟ یه‌کێ، دوان یا هه‌زار. سه‌رتاپایان فایلداری و دزی و گه‌نده‌ڵییه. من به‌ش به حاڵ، هه‌ڵوێستی نانه‌ته‌وه‌ییانه‌ی ئه‌و حیزبانه‌م زیاتر به لاوه مه‌ترسییه. ئه‌وه‌نده‌ی (خه‌ونی شاعیر) و ڕازیبوون به هه‌ندێ بڕیاری په‌رله‌مان و حکوومه‌تی عیراق ده‌مترسێنێ، گه‌نده‌ڵی نامترسێنێ. ئه‌وان، به پێچه‌وانه‌ی هه‌موو ده‌سه‌ڵاتێکی دنیاوه، ڕاستی له خه‌ڵکی وڵاتی خۆیان ده‌شارنه‌وه و به‌رانبه‌ر دوژمن چ نهێنییه‌کیان نییه. ده‌ستبه‌رداری که‌رکووک بوون و له بیری خۆیانیان بردۆته‌وه و بڕاوه‌ته‌وه، به‌ڵام به ئێمه ده‌ڵێن ده‌ستبه‌ردار نابین. ئه‌مانه کوێیان ساغه تا ناساغیان تیمار بکرێ؟! پیاوی لووتکه‌ی ده‌سه‌ڵات، له بری ئه‌وه‌ی خه‌می نه‌ته‌وه و وڵاتی بێ، خه‌می کرێی خانووه‌که‌یه‌تی به شه‌ش هه‌زار دۆلار به کرێی بدا یا که‌متر. ئه‌ندامی په‌رله‌مان، به خێرێ نوێنه‌ری خه‌ڵکه، خه‌می ئه‌وه‌یه‌تی مانگانه‌که‌ی خۆی زیاد بکا. ده‌بێ تێبگه‌یه‌ندرێن که ئه‌وانه نوێنه‌ری خه‌ڵک نین. چۆن ده‌نگی من و تۆ ئه‌ندام په‌رله‌مانێک ده‌گه‌یه‌نێته په‌رله‌مان، ده‌بێ هه‌ر ده‌نگی من و تۆش بیباته‌وه ماڵی خۆی.\nشه‌نكار/بوونی لیستی داخراو پێویسته؟ ئایا لیستی داخراو گه‌مه‌یه‌كی سیاسیی داخراو نییه كه هاووڵاتیان نازانن كام كه‌س به‌چ پرۆژه‌یه‌كه، چ باكگراوندێكی سیاسی، به چ ئاستێكی خوێنده‌واری‌و هۆشیاری له‌پاش ته‌واوبوونی پرۆسه‌كه ده‌بێت به‌نوێنه‌ریان؟\nحه‌كیم كاكه‌وه‌یس: لستی داخراو له‌وه‌وه دێ که دوو که‌سی پاک و بێگه‌رد له ناو خۆیاندا شک نابه‌ن شانازییان پێوه بکه‌ن و ئاشکرایان بکه‌ن، له هه‌مان کاتیشدا جێی باوه‌ڕیان بن. مرۆڤی پاک و دڵسۆز ده‌ستی پێ هه‌ڵنابڕدرێ، به‌ڵکو ده‌ست هه‌ڵده‌بڕێ. یه‌کێ تا ئێستا له وه‌زاره‌تێکدا خواردوویه‌تی، ده‌یخه‌نه په‌رله‌مانه‌وه. یه‌کێکی تر له لق یا مه‌ڵبه‌ندێکدا دزیویه‌تی، ئێستا ده‌یخه‌نه په‌رله‌مانه‌وه و ده‌یکه‌نه نوێنه‌ری خه‌ڵک. لستی داخراو خۆی له خۆیدا نیشانه‌ی گه‌نده‌ڵییه‌که که شه‌رعیه‌تی پێ دراوه. لست، بۆچی ده‌بێ داخراو بێ؟! بۆچی ده‌نگده‌ر بۆی نه‌بێ نوێنه‌ری خۆی بناسێ و بزانێ ده‌نگ به کێ ده‌دا؟! ئه‌مانه له دوژمن ناترسێن به‌ڵکو له میلله‌تی خۆیان ده‌ترسێن و جیگۆڕکێیان به دۆست و دوژمن کردووه… واته: ده‌سه‌ڵاتی وڵاتانی ده‌وروبه‌رن به سه‌ر کورده‌وه و له بری ئه‌و ده‌وڵه‌تانه کورد به‌ڕێوه ده‌به‌ن و ده‌یچه‌وسێننه‌وه. به داخه‌وه، ئێمه‌ی کورد به هۆی خه‌سڵه‌تی خۆ به بچووکزانینه‌وه، نه‌ک جاشایه‌تی، به‌ڵکو شۆڕشیشمان به فه‌رمانی خه‌ڵک کردووه!\nشه‌نكار/ئایا لیستی داخراو ده‌توانێت نوێنه‌ری راسته‌وخۆی خه‌ڵك بێت، ئه‌وه له كاتێكدایه كه دواجار حیزب نوێنه‌ره‌كان دیاری ده‌كات، واته حیزب كێی پێ خۆش بێت ئه‌وه داده‌نێت به‌ناوی خه‌ڵكه‌وه؟ ویست و ئیراده‌ی كه‌سانی ده‌ستنیشانكراو كه له‌لایه‌ن لیستی داخراوه‌وه ده‌نێردرێنه په‌رله‌مان تا چه‌ند ویست و ئیراده‌ی خه‌ڵكی خۆیه‌تی؟\nحه‌كیم كاكه‌وه‌یس: پێشتر ئاماژه‌م به‌م لایه‌نه کرد. ئه‌وه هه‌ڵبژاردنی نوێنه‌ر نییه، به‌ڵکو دانانی نوێنه‌ری خه‌ڵکه. جا هه‌ڵبژاردن بۆ چییه؟! پێیان باشه ناوی کۆنه به‌عسی و کۆنه موسته‌شار به شاردراوه‌یی بمێنێ. ئه‌گه‌ر وا نییه بۆ ناوه‌کان ئاشکرا ناکه‌ن. به داخه‌وه، کورد ڕزگار نه‌بوو، به‌ڵکو به‌راویژه بوو و به‌راویژه‌بوونیش ژیانی به دوادا نایێ. ئه‌و بارودۆخه‌ش که ئێستا هه‌یه، کۆمپانیایه‌که و بۆ ده‌وڵه‌ته ئیقلیمیه‌کان سوودی هه‌یه. بۆ کوردیش، هه‌رچی ئه‌خلاق و بنه‌مای مرۆڤایه‌تی و کوردبوون و نیشتمانپه‌روه‌رییه‌ک که پێشتر هه‌بوو، پشته‌شار بووه‌وه. ئه‌وه‌ی چوو، له خۆی چوو و بۆ ده‌سه‌ڵاتدارانی ئه‌مڕۆی کورد چو.\nشه‌نكار/ ئایا له‌ئێستادا لیستی كراوه‌مان پێویسته یان لیستی داخراو؟ ئێوه له‌و بڕوایه‌دان بوونی لیستی كراوه ده‌توانێت قۆناغێكی دیكه بێت له‌و گۆڕانه كه چاوه‌ڕوان ده‌كرێت؟\nحه‌كیم كاكه‌وه‌یس: لیستی داخراو، میراتی به‌عسه و ماوه‌ته‌وه. لستی داخراو هه‌مبانه‌یه‌که مشتوویه‌کی قورسی تێدایه و هه‌رگیز پێویستمان پێی نییه. چما پیاو قاته وا ناوێرن ناویان به‌رن؟! من ئه‌وه‌م به لاوه ئه‌هوه‌نه ئه‌و دوو حیزبه لستی ئاشکرایان هه‌بێ و ڕێ به که‌سی تر نه‌ده‌ن بچێته هه‌ڵبژاردنه‌وه نه‌ک ڕێ به لایه‌نی تر بده‌ن و خه‌ڵک ناچار بکه‌ن ده‌نگ به نه‌زاندراو بده‌ن! ئه‌وا گریمان من ده‌نگم به یه‌کێتی دا. ده‌نگ به کێی ناو یه‌کێتی بده‌م؟! کام سه‌روسه‌کوت و کام ئه‌خلاق و کام پله‌ی خوێنده‌واری و خاوه‌نی کام ڕابردوو؟! کێ ده‌ڵێ ده‌نگی من بۆ فایلدارێک یا که‌سێک نابێ که خودی خۆمی چه‌وساندۆته‌وه؟! ئه‌گه‌ر ده‌نگم به هه‌وا پێ بده‌ن، کوانێ مرۆڤبوونم؟! ئه‌م گۆتره‌کارییه له‌گه‌ڵ حه‌یوانیشدا ناکرێ نه‌ک نرۆڤ. کار وا بڕوا، ده‌نگ به دووپشکه بده‌ی باشتره چونکه ده‌زانی ئه‌وه دووپشکه‌یه به‌ڵام نازانی ئه‌وه‌ی ناو لستی داخراو چ حه‌زیایه‌که! لستی داخراو له غروور و لووتبه‌رزی سه‌رانی کورده‌وه دێ، جگه له‌وه‌ی که‌سی وایان نییه ڕووی مه‌جلیسی هه‌بێ. ده‌یانه‌وێ له‌گه‌ڵ قه‌لی نێردا بقیڕێنین و ته‌واو!\nشه‌نكار/بوونی لیستی سه‌ربه‌خۆ چ گرنگییه‌كی هه‌یه له‌پرۆسه‌ی هه‌ڵبژاردندا؟ ئایا لیستی سه‌ربه‌خۆ ده‌توانێت ده‌نگه نارازییه‌كان له‌خۆی كۆبكاته‌وه‌و ببێته هێزێك ركه‌به‌ری لیسته‌كانی تر بكات؟ به‌تایبه‌تی له‌م بارودۆخه‌دا ناڕه‌زایی گه‌شتووه‌ته لوتكه؟\nحه‌كیم كاكه‌وه‌یس: لستی سه‌ربه‌خۆ ده‌نگی به‌رهه‌ڵستکاران و ناره‌زایان گرد ده‌کاته‌وه، چونکه ده‌سه‌ڵات هه‌تا ئێستا زوخاوی به قوڕگی خه‌ڵکی کوردستاندا کردووه و کارێکی نه‌کردووه سبه‌ینێی خۆی لێوه دیار بێ. من له‌و باوه‌ڕه‌دام ئه‌گه‌ر عیززه‌ت دووری خۆی بپاڵێوێ، بایی ئه‌وه ده‌نگ دێنێ بگاته په‌رله‌مانی کوردستان! ئه‌مه چ کاره‌ساتێکه؟! ئه‌م بۆچوونه‌ی من خۆی له خۆیدا کاره‌ساته! به لای منه‌وه گرنگ نییه لستی سه‌ربه‌خۆ ڕکه‌به‌رایه‌تی ده‌سه‌ڵات بکا یا جێیان بگرێته‌وه، به‌ڵکو ئه‌وه گرنگه چاودێرێکی دڵسۆزی خه‌ڵک بێ به سه‌ر ده‌سه‌ڵاته‌وه و ناچاریان بکا، هیچ نه‌بێ کرێی کۆشکه‌کانیان و ژماره‌ی بازاڕ و کۆمپانیه‌کانیان ئاشکرا بکه‌ن و ڕێ نه‌دا خۆراکی ژه‌هراوی و که‌ره‌سه‌ی کوشنده بازاڕی کوردستان سیخناخ بکا. هیچ نه‌بێ ناچاریان بکا واز له‌و فه‌لسه‌فه‌یه بێنن که له سه‌ری ده‌ڕۆن: چی ده‌ڵێن بیڵێن و ئێمه‌ش چی ده‌که‌ین ده‌یکه‌ین!\nشه‌نكار/چۆن ده‌ڕوانیته پێویستی بوونی لیستێكی ئۆپۆزسیۆن؟ لیستی ئۆپۆزسیۆن چۆن ده‌بێته ده‌نگی ده‌نگه جیاوازه‌كانی دره‌وه‌ی لیستی ده‌سه‌ڵات؟\nحه‌كیم كاكه‌وه‌یس: سسته‌می دیموکراسی به فه‌لسه‌فه ده‌چێ. ئه‌گه‌ر که‌س نه‌بێ به‌رپه‌رچت بداته‌وه، ده‌بێ خۆت به‌رپه‌رچی خۆت بده‌یته‌وه. کاتێ ده‌ته‌وێ بیسه‌لمێنی چوار و چوار ده‌کاته هه‌شت، ده‌بێ که‌سێک هه‌بێ پێت بڵێ ناکاته هه‌شت تا بیسه‌لمێنی که چوار و چوار ناکرێ له هه‌شت که‌متر یا زیاتر بێ. ئه‌گه‌ر که‌سیشت ده‌ست نه‌که‌وت، ده‌بێ خۆت ئه‌و گریمانه‌یه‌ت هه‌بێ. سسته‌می دیموکراتیش پێویستی به به‌رهه‌ڵستکاره تا وا دانێ ئه‌و کاره‌ی ده‌سه‌ڵات ئه‌نجامی ده‌دا، هه‌ڵه‌یه تا بیسه‌لمێنێ که هه‌ڵه نییه. خۆ هیچ نه‌بێ له‌و خه‌ونه وه‌ئاگای دێنێ که تا مردن و پشتاوپشت مفاوه‌زاتچی بێ! سیاسه‌تمه‌دارانی کورد جگه له‌وه‌ی له‌گه‌ڵ داگیرکه‌رانی کوردستاندا موعامه‌له‌چی و مفاوه‌زاتچی بن، هیچی تر نین. ئه‌گه‌ر من به‌رهه‌ڵستکاریان نه‌بم، کێ ئه‌م ڕاستییه بورووژێنێ؟! خۆیان؟! نا، خۆیان شتی وا ناکه‌ن چونکه له‌زه‌ت له‌وه ده‌بینن پێشوازی خه‌ڵک بکه‌ن و پێشوازییان لێ بکرێ و دوای کۆبوونه‌وه‌کانیش، یه‌ک ئه‌نجام ده‌بیستین: هه‌نگاوی باشمان ناوه و کێشه‌کان به‌ره‌و چاره‌سه‌ر ده‌چن… هتد! که‌چی ده‌بینین له‌م جیهانه پان و به‌رینه‌دا که‌س نییه هێنده‌ی مفاوه‌زاتچییه‌کانی کورد فه‌شه‌لیان هێنابێ.\nشه‌نكار/ ئه‌وه‌ی تائێستا دیاره چوار حیزبه‌كه به‌یه‌كه‌وه داده‌به‌زن ونه‌وشیروان مسته‌فاش لیستی ده‌بێت، به‌بۆچونی جه‌نابت هه‌ریه‌كه له‌م دوو لیسته چ ڕۆڵێكیان ده‌بێت؟ ئایا ئه‌م دوو لیسته ده‌توانن هاوكێشه سیاسیه‌كان بگۆڕن؟\nحه‌كیم كاكه‌وه‌یس: به داخه‌وه چوار حیزبه‌که، هه‌م به‌رهه‌ڵستکارن و هه‌م ده‌سه‌ڵاتدار. من ناتوانم وه‌ک به‌رهه‌ڵستکار لێیان بڕوانم، وه‌ک ناتوانم وه‌ک ده‌سه‌ڵاتداریش ده‌ستنیشانیان بکه‌م. ئه‌وان له هه‌ردوو دین بوونه… نه ئه‌وه‌تا باوه‌ڕی خه‌ڵکیان به‌ده‌ست هێنابێ نه ئه‌وه‌تا باوه‌ڕی ده‌سه‌ڵاتیان به ده‌ست هێنابێ. به‌ڵام نه‌وشیروان مسته‌فا، ئه‌گه‌ر هه‌ندی گۆشه‌ی ناڕوون ڕوون بکاته‌وه هه‌ندێ هه‌ڵوێست ڕاست بکاته‌وه، ده‌شێ به‌هێزترین به‌رهه‌ڵستکاری سیاسی بێ و گۆڕانی گه‌وره ئه‌نجام بدا. ئه‌و گۆشه و هه‌ڵوێستانه‌ش له‌وه‌دا چڕ ده‌بنه‌وه که به ڕاستی خۆی له‌گه‌ڵ یه‌کێتی نیشتمانیدا یه‌کلایی نه‌کردۆته‌وه. تۆ بڵێی دوای هه‌ڵبژاردن خۆی به سه‌نگه‌ره دێرینه‌که‌دا نه‌کاته‌وه و له بری ئه‌وه‌ی به‌رانبه‌ر یه‌کێتی و پارتی به‌رهه‌ڵستکار بێ له‌گه‌ڵ یه‌کێتیدا نه‌بێته ده‌سه‌ڵات!\nکاک نه‌وشیروان مسته‌فا پێی ده‌کرێ به‌رهه‌ڵستکار بێ و کاریگه‌ری زۆریشی هه‌بێ. ئه‌وه‌ش، له‌گه‌ڵ خۆیه‌گلاکردنه‌وه‌دا ده‌بێته مه‌ترسی پێکدادان چونکه دیموکراسی هه‌تا ئێستا له بواری حیزبایه‌تیدا دراوێکی نه‌ناسراوه و که‌س پێی ناپێوێ.\nشه‌نكار/پێت وایه ئه‌م هه‌ڵبژاردنه گۆران ده‌كات؟\nو: به دڵنیاییه‌وه ئه‌م هه‌ڵبژاردنه گۆڕانی به دوادا دێ، به‌ڵام دیار نییه چ گۆڕانێک. ئه‌گه‌ر لسته‌ی به‌رهه‌ڵستکار سه‌رکه‌وتنی گه‌وره به ده‌ست بێنێ، پارتی و یه‌کێتی ده‌که‌ونه به‌ر مه‌حه‌کێکه‌وه ناتوانن خۆیانی لێ لا بده‌ن. ده‌ست له ده‌سه‌ڵات هه‌ڵده‌گرن یا به ددان و چڕنۆک خۆیان به ده‌سه‌ڵاته‌وه ده‌گرن. هه‌ر بوونی به‌رهه‌ڵستکاری ئه‌کتیڤ له په‌رله‌ماندا خۆی له خۆیدا گۆڕانکارییه‌کی گه‌وره‌یه و به لای منه‌وه ئه‌و ڕۆژه‌یه که دیموکراسی له دایک ده‌بێ.\n*ئه‌م دیداره له‌گۆڤاری شه‌قامدا بڵاوبووه‌ته‌وه\nPrevious فه‌توایه‌كی ئاینی سه‌یر……ئه‌نوه‌ر.س. مه‌سیفی\nNext له‌وه‌ڵامی رۆژنامه‌ی پرس